text:
Biologjie
La biologjie e je la sience che studie la vite in dutis lis sôs formis. Il non biologjie al è stât inventât tal XVIII secul dal studiôs francês Jean-Baptiste Pierre Antoine de Monet, cavalîr di Lamarck.
Va dite che nol è simpri facil distingui fra organisims vivents e no vivents (par esempli i virus), par chest l'ogjet de biologjie nol è che al sedi simpri clarementri identificât. Cuant che si studiin lis molecolis, lis celulis e i organisims microscopics la biologjie e à a ce fâ cu la fisiche e cu la chimiche e i confins fra chestis siencis no son nets.
Moments impuartants te storie de biologjie[cambie | modifiche il codiç]
- 600 PC Talete di Milet al elabore la prime teorie sul cemût che à vût origjin la vite;
- 350 PC Aristotele al trate di Zoologjie;
- 50-70 DC Plini il vieli al scrîf la Historia Naturalis;
- 1665 Hooke al scuvierç la esistence des celulis;
- 1683 van Leeuwenhoek cul microscopi al identifiche i bateris;
- 1858 Darwin al presente la teorie de evoluzion;
- 1866 Mendel al invente la gjenetiche;
- 1952 Hershey e Chase e discuvierzin il DNA.


c: text/html

text:
Che in Ongjarie la tutele dai dirits des nazionalitâts minorizadis no sedi une cuestion calcolade di pocje impuartance si lu à podût viodi ancje in ocasion de Zornade des minorancis (18 di Dicembar) cuant che a son stâts dâts fûr i Premis dedicâts aes personis che plui si son impegnadis ta chest cjamp e si à celebrât i 15 agns di vite de leç statâl sui dirits des minorancis etnichis e nazionâls. Cun di fat, ae cerimonie, che si è davuelte intal salon di onôr dal Parlament, a àn partecipât ducj i rapresentants plui impuartants dal stât: de presidente de Republiche, Katalin Szili, al prin ministri, Ferenc Gyurcsány, dai membris dal Parlament ai dirigjents des istituzions publichis principâls. La iniziative e je stade la ocasion par fâ il pont sei sul funzionament de leç di tutele, fate buine dal Parlament intal 1993 cuntune grande maiorance, ma ancje sui problemis des diviersis comunitâts di minorance che a vivin in Ongjarie. Magari cussì no, al à dite il prin ministri, intai ultins timps e je daûr a cressi la intolerance, massime cuintri de gruesse comunitât rom ongjarese. Dut câs Gyurcsány al à ancje ricuardât che intai stâts là che lis diviersis comunitâts nazionâls e i lôr rapresentants a partecipin ai procès decisionâi al è plui facil superâ i contrascj.
Font: Eurolang, 22/12/08

robotstxt: allowed

filter: keep


text:
Rinassiment
Il Rinassiment al fo un periodo di rinovament artisti,culturâl de storie de Europe jenfri le Etât di Mieç e l' Etât Moderne. Chest periodo,che pûi o mancul al scomence ienfri il XV secul e le metât dal XVI secul al viôt un gnûf ideâl di vite e un rinovament in tai studîs umanistîcs.
Il centri principâl di chest moviment,al fo le citât di Florence in Italie. Pocâs dai siôrs de citât,i Medici,studîos di ogni bande tachin a tirâ fûr se cussi si pues dî, tescj grecs e latins dal Imperi Bizantin ,conservâs in tai munistîrs. Le scuviarte di chests tescj,pocant a une cjadene di studîs e invenzions. Cualchidun al siere chest periodo al 6 di mai dal 1527 ,cuant che Rome fo invadude dal esercît spagnûl e todesc dal re Carli V. In te storie de musiche invezit le fin dal Rinassiment e je jenfri il 1600 e il 1620.
Origjn de peraule[cambie | modifiche il codiç]
Il prin a fevelâ di rinassite al fo il pitôr e architet Zorz Vasari tal sô tratât Vite de'piu' eccellenti architetti,pittori et scultori italiani.. par cjacarâ dal moviment che al scomenzave cun Giotto e Masaccio e cul Donatel ,al molave il stîl grec-bizantin,par cjatâ in te figure di Michêlagnul chel che al jere rivât a passâ ancje i mestrîs de antichitât.
Ma le paternitât de peraule al e' dal storic francês Jules Michelet che dopre cheste peraule in tal 1855 par indicâ le 'scuviartedal mont e dal om' in tal XVI secul. Cheste afermazion ven ampliade dal storic svizar Jacob Burckhardt che al cjacare dal Rinassiment come dal periodo storic dulâ l'umanitât e le cuscience moderne viodîn la lûs ,daspo dal periodo scûr de Etât di Mieç.
Difarencis cu le Etât di Mieç[cambie | modifiche il codiç]
Il Rinassiment al puarte grancj gambiaments in te politiche , in te economie e ancje in te religjon:
In politiche ,te bande orientâl,si fâs simpri pui grande le espansion dal Imperi Otomàn.Daspo de colade de citât di Costantinopoli,al cognossarâ une grande espansion rivant a cjapâ le Ongjarie ,rivant fin te Austrie ,e jentrant ancje tal Friûl. Le bande ocidentâl e je caraterizade de nassite dai stâts modernos,des monarchiis nazionâls di France e Spagne e dal imperi di Carli V. Le difarence cu lis monarchiis de Etât di Mieç e je in tal acentrament dal podê.
In economie cu la scuvierte des Americhis scomencin lis espansions coloniâls. Grancj gambiaments rivin ancje in Europe. Le scuviarte dal gnûf mont puarte le economie a spostâsi dal Mediterani,par lâ tal Nord de Americhe. Le economie feudâl tipiche de Etât di Mieç lassarâ il puest al comerç cu lis nâfs.
In te religjon si rive ae riforme protestante ,sarês a dî ae division jenfri le glesie catoliche e le glesie protestante.


text:
Bretagne: campagne de UDB pe riunificazion dal paîs
Chel di tornâ a meti adun tune uniche realtât aministrative la Bretagne, e je une des bataiis storichis dal nazionalisim breton. Tal 1941, par vie di un decret di Pétain, il dipartiment de Loire-Atlantique, che al à par capitâl la citât di Naoned / Nantes, al è stât distacât de regjon aministrative de Bretagne e metût sot di chê dal Pays de la Loire. Si trate di une crevadure che no je mai stade acetade dai bretons: une inchieste fate che al è pôc e mostre che il 70% dai abitants de Loire-Atlantique a son a pro de riunificazion. Ta chescj ultins agns, cun di plui, sei l’esecutîf dal dipartiment, sei il Consei regjonâl de Bretagne a àn votât documents che a domandin di tornâ a meti adun ducj i dipartiments storics bretons. Ta chestis zornadis, la Union Democratique Bretonne (Union Democratiche Bretone) e à inviât une campagne publicitarie a pro de riunificazion. Il sproc de campagne, che si lu lei su ducj i manifescj picjâts ator pal paîs, al è “Cuatri regjons fuartis invezit di sîs regjons debulis”. Cun di fat, il progjet al è chel di meti man ai confins aministratîfs di dute la aree e di tornâ a meti adun, in plui de Bretagne, ancje la Normandie, il Paîs de Loire, e la regjon de Vandee, dal Poitou e de Charente. Pe UDB si trate di dî a clâr che lis robis a puedin cambiâ e che la unitât aministrative de Bretagne no je un tabù.
(Font: European Free Alliance, 12/11/2007)


text:
A si fantasiave un grum sul vot intun teme dal professôr Nigris: a si cjacarave un grum propit parcè ch'al jere tant ma tant râr che cualchidun lu gafàs. La costruzion dal teme che il nestri professôr al pretindeve cence nissune deroghe, nus e veve claride ben e no mâl intune des primis lezions: par daûr des lints scuris dai ocjai lui nus cjalave di sigûr, intant che de sô muse dome une part a si moveve, ma o vês di crodimi scuasi un nuie di moviment, viodût che le linie de bocje e jere une vore fine, e duncje chê part e jere le bocje. Pont prin: intal titul e je za le olme par il davuelziment e siche duncje dividi il titul stes in parts di disvilupâ intal ordin ch'al è stât enunziât. Pont secont e ancje ultin: nissune deroghe al fûr teme. Cui che si intivave in tal foran dal fûr teme, duncje, al varès cucât il piês vôt pussibil, a mi pâr di visâmi forsit il doi o il trê e chest dubi a mi restave dentri cun angosse fintremai a la consegne dal compit coret.
Daniela, la mê amie di banc, a mi veve contât di un frutat in ta classe devant di nô, un ciert Perusovich, un dai pôcs fortunâts che al veve vût il mitic vôt. Jo o cjalavi chel frutat magri cul profîl acuilin e fantasiavi di intervistâlu su ce titul di teme che al veve cjapat il vôt, ma siche duncje jo no jeri par nuie un biel toc di frute no vevi il coragjo di fevelâi. Mi sarès plasût jessi figone par podê tacâ boton e domandâi chel che i tignivi a savê. A la fin al è jentrât in tal gno cjâf il convinciment che dome cuntun tip di teme o varès podût vê cualchi probabilitât di rivâ al vôt dal Nigris: nuie titui di politiche, no temis di storie o leterature, ma dome cuntun titul che al feveledi e al sedi dentri de mê realtât, dal mê vivi di ogni dì. Mi pâr di visâmi che al sedi sucedût in cuinte, no rivavi scuasi a crodi e tornavi a lei il titul che forsit mi faseve sperâ di rivâ a fâ il colpat:”Fevelait de realtât sociâl, economiche e religjose dal vuestri vivi". In poçjis peraulis, fevelait dal vuestri paîs. Vês presint no mo le gjinastiche prin di parturî cul respîr controlât par meti dentri tant ossigjen e po dopo butâlu fûr un poc a la volte? Poben al è propit chest che o ai fât par frontâ la prove intrigose che il gno prof (in che moment alì al jere dome che mê) mi domandave. Piçul scheme mentâl: pont prin sociâl, pont secont economie, pont tierç religjon... juste ben, però la partence e je fûr da la regule. O ai puartât cun cualchi trat descritîf il gno prof dentri il vagon dal tren pai students, che o cjapavi ogni matine par rivâ a scuele a Udin, i ai fât cognossi un trop di coiars rapresentants da la borghesie sanzorzine, i ai fevelât dai siei discors. In buine sostance il trop, gasât dai bêçs dal "pai" al decideve le graduatorie di fonde sui diferents atribûts des fantatis dantji stranons e titui aes classis inferiôrs aes sôs, cu la complicitât des zovinis di istesse classe e i lôr riduçs di mierde (che mi vegni perdonade le peraulate, ma no pues fâ di mancul!) Par mê al zirave il sorenon di Scaramacai, che al sarès stât un personaç mieç paiaç interpretât de bande di Pinuccia Nava inte tivù dai fruts e che ti faseve pensâ a cualchidun un poc ridicul e un poc avilît. O jeri daûr contai al gno prof di chestj personaçs, iu fasevi deventâ protagoniscj di une realtât di ogni dì, di sigûr nuie onorevule par lôr stes e la lôr presunzion! A pas a pas Scaramacai, ridicule e lancurose, e piturave cu lis peraulis i diviers aspiets de societât sanzorzine, daûr il scheme mentâl che il gno prof nus veve conseât fin de primis lezions, puartant a la fin cun grant baticûr forsit il teme plui bramât di dut il cicli scolastic. Realizât il part, scanade, mi restave dentri l'ingôs par chel principi che al saveve scuasi plui di film che no di teme scolastic, ma zaromai o vevi olsât e azardât cun tal cjâf il torment ossessîf di: "Puedial jessi considerât fûr teme un davuelziment dal gjenar?" Scaramacai cumò e je deventade none Barbara, forsit ai voi dal nevodut ancje une none ninine, e sucêt che ogni tant a San Zorç e incuintredi diviers esemplârs di chel trop, ju viôt vignî fûr dai bars cun inte muse une espression di vielis, saludâ i cognossints scuasi cuntune rugnade, int smuarte par fûr e (se tant al mi dâ tant) ancje par dentri. None Barbara invezit e incuintre int che dome al viodisi tu ju sintis a dî: "Mandi, cemût staiso, contimi di te, dai fruts, de mame..." e dut cun bocje di ridi par la grande gjonde di cjatâsi sì, ma ancje cjatâsi jenfri biele int, cun biei sintiments di ligrie come chê dai fruts.
Ah, dismenteavi, se a cualchidun i à restade le curiositât di savê il vôt dal mê teme...po ben....us disarai che chê interviste a Perusovich no 'nd ai vût bisugne di fâle!
di Barbara Battel


text:
Jo, furlane, diplomade tal 1968 o fâs part di chê gjenerazion che e veve, si pues dî l'oblic, di cjacarâ par talian. Ancje se in famee i gjenitôrs tra di lôr o cui nonos o cui parincj a cjacaravin par furlan, cui piçui, cui fîs a cjacaravin par talian par che no vedin dificoltâts a imparâ a scrivi o a esprimisi par talian.
Cussì e voleve la scuele, i insegnants. Cussì la scuele che e veve di istruînus nus insegnave ancje ce che a son i complès e la superficialitât. I fis dai studiâts, no'nd jerin tancj, a jerin avantazâts. Chei altris, fîs di contadins, di operaris, di artesans, int usade a cjacarâ simpri, si pues dî dome, par furlan, cuasi che si vergognavin parcè che ur someave no dome di vê plui di scombati, di studiâ, ma ancje di jessi fi di int plui stupide o di mancul considerazion. Cussì jo no ai mai doprât il furlan ancje se lu capìs dut. O ai simpri vude pôre di falâ cualchi peraule (no sai parcè ma mi vignive spontani di dî cualchi peraule in francês) se o cjacaravi par furlan e magari sintimi dî “ma no sêstu furlane?”. La stesse domande me àn fate distès parcè che o ai simpri doprât il talian cun ducj.
No ai mai pensât che par me imparâ a scrivi o a lei il furlan al fos util. O ai scomençât a lei il furlan cuant che o ai cognossût pre Toni Beline, il plui grant scritôr in lenghe furlane, il plui grant sostenidôr de lenghe e de culture furlane nestri contemporani. E jere tant grande la curiositât di scuvierzi la personalitât di chest om che mi soi cjatade a lei e contemporaniementri a tradusi il so furlan cence nissun probleme. Il câs al a volut che “la Filologjiche Furlane” e organizàs un cors par imparâ a scrivi e a lei il furlan. Su consei dal gno om o sin lâts puartant ancje mê fie che cun tant interès e facilitât e a seguît il cors. E ca o ai començât a rifleti.
Viôt tu! Un zovin (ref. Christian Romanini
) a insegnâ! Al podarès jessi gno fi forsit al è ancje plui zovin di gno fi. Gjubil ma tal istès timp sevêr e rigorôs tal no pierdi timp in domandis cence sens o in superficialitâts a puartâ indenant la lenghe furlane, a insegnânus la gramatiche e la grafie. La sensibilitât e la serietât tal contânus la storie de lenghe furlane, lis leçs e lis bataiis pal so ricognossiment, la storie dal Friûl, il patriarcjât di Aquilee, di Udin e il so parlament. O sarès stade oris a sintîlu; dutis robis che jo o vevi sintudis ma no cognossevi a font e che ni a mi, ma nancje a lui la scuele e à insegnât! Jo o podevi documentâmi bessole, ma lui lu à fat prin di me!
Viôt ce plui profonts, ce plui concrets che a son i zovins, mi disevi. Si fasin domandis e a cirin rispuestis profondis. Cui sêstu, di dulà vegnistu? O dîs chest parcè che ancje gno fi che al à lavorât in Austrie e cumò in Spagne frontant lis dificoltâts de lenghe, di inseriment, di acetazion par prime robe al à cirût di capî ce che lu diferenziave. Valà dulà che tu vûs ma la tô indole e je dentri di te e e fâs part di te, tu tu sês difarent. Cussì tant che al studiave la lenghe al studiave ancje la storie politiche, economiche, sociâl di chescj doi Paîs fermantsi a aprofondî cemût che il popul austriac, soredut i carinzians (al viveve cun lôr) a difindevin la lôr identitât e in Spagne i catalans a pretindìn ancje la lôr autonomie, fasint simpri il confront cul popul furlan, tant che al à fat ancje un documentari. O ai simpri osservât come che lui nol podès fâ di mancul di confrontâ lis sôs lidrîs, prin di dut, furlanis e dopo talianis cun altris culturis.
Chescj doi zovins mi an insegnât che no si pues fâ di mancul di ricognossi e di cognossi lis nestris lidrîs, di aprofondî la cognossince de storie de tiere dulà che si è nassûts par vuadagnâ dignitât e libertât che nissun ti regale e dâ significât a lis peraulis: cui sêstu, di dulà vegnistu, in dulà vâstu!
Marie Cudicio
Buri, ai 2 di Mai dal 2008


text:
Un vôt a pro dal aument des competencis gjestidis de Assemblee nazionâl dal Gales al è pussibil, ma nol è garantît al cent par cent. E je une des indicazions che a rivin dal rapuart prontât de All Wales Convention, un organisim metût sù dal guvier galês par lâ plui a fonts inte cuestion. Il document al dîs che tancj citadins no capissin il sisteme cumò in vore che al previôt il trasferiment di competencis, a planc e une par volte, dal Parlament britanic ae Assemblee dal Gales. Ancje par chest, une buine fete di citadins galês e varès miôr un trasferiment di dutis lis competencis legjislativis intai setôrs che Westminster al à decidût di afidâ al Gales. Daûr dal rapuart de convenzion, in dì di vuê, il 47% dai galês al votarès a pro di un trasferiment plen des competencis e il 37% cuintri. In Gales ducj i partîts a somein cjatâsi in cunvigne par davuelzi un referendum sul argoment, ma a van ancjemò cui pîts di plomp par vie des consecuencis pesantis che a podaressin rivâ in câs di un risultât negatîf dal vôt.
Font: BBC, 18/11/09


text:
Paîs Basc: corot par Mikel Laboa, pari de gnove cjançon basche
Il prin di Dicembar al è muart a Donostia, Mikel Laboa, cjantautôr considerât, intune cun Benito Lertxundi, il pari de gnove cjançon basche. Nassût tal 1934 te capitâl gipuzkoane, al jere stât un dai animadôrs de rinassince linguistiche e culturâl basche vie pai agns ’60. Diviersis des sôs cjançons a son jentradis tal patrimoni popolâr basc, ma la plui innomenade e je dal sigûr Txoria txori cjantade ancje di Joan Baez.
Font: Gara, 01/12/08; Deia, 01/12/08; Galiza Hoxe, 01/12/08


text:
La lenghe e va doprade in ducj i lûcs e si à di savêle doprâ. Cun chest spirt, il cuotidian telematic galizian Vieiros Galiza Hoxe, al à tornât a proponi ancje chest an il concors leterari “Ferve a Rede”, dut dedicât aes contis curtis di sogjet erotic par galizian. Si trate di une iniziative che l’an passât e veve rivât a tirâ dongje in a pene cuatri setemanis uns tresinte contis. Chest an, dut câs, il concors al à mudât sei il prin premi, ven a dî un viaç a Brugge / Bruges intes Flandris, sei la lungjece dai tescj che no àn di passâ lis 690 batudis. Par partecipâ al è timp fin ai 24 di Avrîl. La riviste galiziane e cîr cussì di stiçâ l’ûs de lenghe ancje tun cantin – chel dal erotisim – che nol cjate masse bon acet inta chei altris concors leteraris, ma che al môf invezit un grant interès intal public.
Font: Galiza Hoxe, 07 e 10/03/09


text:
Ferovie
La ferovie (o ferade) e je une struture di traspuart in tiere fate par fâ cori su i trens e par menâ vie oms o robis. Il fier dulà che al côr il tren al è fat cun dôs guidis clamadis sinis poiadis su traviersis che a jerin prin in len di rôl e cumò cuasi dutis in ciment che coventin par tignî su e a la misure juste une di chê altre, chê misure si clame scartament che al è di un fier a di chel altri di 1435 mm in Europe, Cine, Stâts Unîts e Messic. Difarents scartaments a son par esempli in ûs in Spagne, Portugal e Irlande.
Cun traspuart feroviari si intint il puartâ int o robe di un puest a di un altri cuntun sisteme specializât clamât ferovie doprant un mieç di traspuart clamât tren. Si puedin dividi dôs manieris principâls di traspuart sul fier:
· Traspuart di int doprant trens viazadôrs cu lis carocis a pueste che a cambiin daûr de cualitât dal aredament, dal servizi e da la velocitât che a puedin lâ.
· Traspuart di robe (merci) doprant trens midiant cjars feroviariis che a cambiin daûr che a vedin di menâ robe in sorte, se a son vierts o sierâts, e cjârs specializâts (puarte container, par cjamâ autos, cisternis, tramogis e vie indenant).
Tabele dai contignûts
Storie[cambie | modifiche il codiç]
La Storie de la ferovie e tache in Inghiltere, là che prin e vignivin dopradis feroviis tiradis di cjavai sedi inte zone da lis minieris, par gjavâ il minerâl, sedi intes grandis citâts pal traspuart public. La prime locomotive a vapôr e je dal 1804, la prime ferovie publiche e fo il toc Stockton and Darlington Railway screade intal 1825. Purpûr si use scomençâ la storie da lis feroviis cu la gare di Rainhill in Inghiltere par cjatâ la locomotive juste par cori su la linie di Liverpool. L' ing. George Stephenson al à fate la locomotive Rocket intal 1829, che ducj a clamin la prime da lis locomotivis parcè che tache insieme ducj i argagns come la cjalderie tubolâr cul camin. Cun chê Stephenson al è rivât a tocjâ i 48 km/h e i 28 km/h cun daûr cjars tirâts par 17 toneladis. In Inghiltere lis feroviis a an dât une man al svilup da la Rivoluzion Industriâl. Di chê volte si è tacât a dâ un non specific a lis relazions tocjadis (linie Liverpool - Manchester). Di chê volte al è restât il fat che i trens su lis feroviis a corin a çampe, e i segnai feroviariis a son a çampe dal sens di marce. La prime ferovie taliane e fo la Napoli-Portici, intal Regni da lis dôs Siciliis, screade ai 3 di Otubar dal 1839 dal re Ferdinant II Borbon. Chê e jere il prin toc di chê che e vignarà la ferovie Napoli - Nocera - Castellammare. Chest prin toc al jere lunc 7.640 metris, cuntune locomotive Bayard che e rivave a la velocitât di 60 km/h (50 km/h tirant daûr un tren).
Aspiets ambientai[cambie | modifiche il codiç]
Il traspuart feroviari al è il mieç di traspuart mecanic par vie tiere plui eficient pal consum di energjie. Lis sinis a dan un supuart plan e salt a lis ruedis dal tren, a fasin in maniere che lis ruedis a puedin rodolâ cun verementri poc freament; cussì che cun mancul pierdite di energjie pal atrît si dopre mancul potence, rispiet a compagns sistemis su gome e vie pes stradis, par tirâ plui cuantitât di pes, int o robe che a sedi. Cun di plui il slis de sine de ferade al rint il moviment plui comut in confront a di chei altris sistemis di traspuart vie tiere. In gjenar, a compagn tonelagjio (o numar di viazadôrs menâts), un tren al vûl dal 50 al 70% di mancul energjie rispiet al traspuart su strade, e viodût che si discjarie il propri pês in tiere, midiant lis traviersinis, dispiardintlu miôr, si à il risultât di podê vê plui pes par ogni cjarpint rispiet al traspuart stradâl.
La produzion de la energjie che e covente pe trazion e po vignì in dôs manieris difarentis: ·Trazion a eletric: l'energjie e ven di une centrâl eletriche, che e à une grande eficience. ·Trazion termiche: i motôrs diesel doprâts pa lis locomotivis a son di ultime gjenerazion che a puartin al mancul la strassarie di carburant.
Ducj e dôi chescj sistemis a son mancul incuinants rispiet ai motôrs dal traspuart su gome dulà ce ogni mieç al à un sô motôr dulà dut il procès e il control al è mancul sot voli. Il traspuart feroviari al dopre miôr il spazi. A timp compagn, une linie feroviarie a dopli binari mene un numar di personis o di toneladis di robe plui grant di une strade a cuatri corsiis. Chest al è il motîf par cui in tancj Stâts che a son plui indenant il traspuart feroviari al è la plui grande forme di traspuart public. Cun di plui la sigurece e je une vore plui alte che rispiet al traspuart su gome.
I prins trens in Friûl[cambie | modifiche il codiç]
Il 27 di Lui dal 1857 l'imperadôr d'Austrie Francesc Josef al screave il toc di Lubiane a Triest, fasint in maniere di podê lâ di Triest a la capitâl Vienne. Pal colegament Udin cun Vignesie, impen, si è scugnût spietâ il 1860. Tal 1879 si è podût lâ di Udin a Pontebe e Tarvis. Subite daspò la Societât Venete e à fat la Udin Cividât. Intal 1906 si è screade la Transalpine, che con un ardît segnât dulin vie la val dal Vipac e dal Lusinç, traviersant Gurize, Piedicuel e Bohinj, si tacave a la rêt che e jere za a Jezenice. A jerin oparis di inzegnerie che pe epoche e jerin un grum indenant, come il puint di Solkan che al à la plui alte arcade di piere intal mont (85 metris) o la galarie di Piedicuel sot da lis Alps Gjuliis lungje plui di sîs chilometris. La Transalpine e je stade une da lis viis plui impuartantis di comunicazion tra la Europe centrâl e il mâr par l'imperi austri-ungaric. Intai ains de Prime Vuere Mondial, a forin fats su diviers tocs di ferade, par plui a scartament a 750mm, par esempli il toc di Cividât a Cjaurêt lunc 28 Km, sierât intal 1932, o chel di Vile di Cjargne a Comelians, lunc 15,13 Km e sierât intal 1935. Une altre linie, la Tumieç Vile Santine, tignude de Societât Venete par agns, e à sierât il sô esercizi viazadôrs; il toc Tumieç Stazion pe Cjargne, ancje se je za ferme di ains, cun cualchi manutenzion straordenarie, al podarès benissim fâ il sô servizi merci. A Triest, in chê che cumò e je la stazion di Campo Marzio, al jere un toc di ferade che si tacave a Erpelle cu la ferovie Istriane. E ancje un altri toc clamât la Parenzane che, a scartament ridot, al leve (dal 1902 al 1935) di Triest a Capodistrie-Buje-Visinada-Parenzo. La linie Tarvisio-Fusine-Ratece, intai ains '60, e à planc planc sierât come la Cjasarse Spilimberc-Pinçan. Altris progjets di potenziament, come la gnove Udin Triest cul toc dret di Cormòns a Redipuie bandonât in funzion di altris lavôrs ritegnûts plui impurtants come chei dal scali di smistament merci di Çarvignan. Intai agns ’90 al è stât bandonât il toc di S.Zorç a Palme.
La rêt furlane dal dì di vuê[cambie | modifiche il codiç]
La rêt, ven a stâi stazions, implants eletrics, sinis e manutenzions, a stan sot Rete Ferroviaria Italiana. La S.p.A. Trenitalia, e fâs regolâr servizi su lis liniis de la Regjon e cul sô jutori, tant je vere che la Regjon e à contribuît a cjoli materiâl rotabil (par esempli il gnûf “Minuetto”). Lis liniis a dopli binari a son la Triest-Çarvignan-Tisane (par Vignesie), la Triest-Gurize-Udin-Sacîl (Trevîs-Vignesie) e la gnove “Pontebane” di Udin a Tarvis(-Arnoldstein), dutis eletrificadis. La "Pontebane", al moment pôc doprade, e di Cjargne a Tarvis in gran part in galarie o su viadots, e je a dopli binari e a velocitât teoriche fin a 180 Km/h e cun i plui modernis sistemis di sigurece.
Chês a binari sempliç a son la Glemone-Pinçan-Sacil (o "Pedemontane"), la Çarvignan-Palme-Udin, il toc Ronchi Sud-Ronchi Nord, la Gurize Slovenie (-Vrtojba-Nova Gorica), la linie merci ator di Udin e la Triest Campo Marzio-Rozzol-Opicine che e va a tacâsi cun chê a Monrupin (Kreplje-Nova Gorica "Transalpine") e la Vile Opicine-Aurisine.
Son ancje dai tocs par ûs industriâl: la Cjargne-Tumieç, la San Zorç-Puart Noiâr, il toc Monfalcon-puart, il toc Triest Aquilinie-Noghere, un toc a Osôf e cualchidun altri plui piçul (Budoie, Basilian, Tor di Zuin, Gurize, e vie indenant). Par ce che e rivuarde i scalis merci, al si scuen marcâ che tancj puescj doprâts par agns a son stâts sierâts come Tarcint, Cjargne o Cormons. Restin in vore pardabon Osôf, Palme e i puarts di Triest, Monfalcon e alc a Sant Zorç. Il grant implant di Çarvignan fat su intai prins agns ’80 al è nassût za vecjo: al jere stât pensât par un mont dividût tra est e ovest che a nol è plui. Cumò si cjatin, cundiplui dal nestri, smistaments in Austrie dongje Vilac e in Slovenie dongje Lubiane e si robin il lavôr un cul altri. Feroviis e Regjon a stan pensant di doprâ il scali di Çarvignan no plui come smistament ma come scali intermodâl, che al volarès dì meti a Çarvignan gran part de robe furlane che e viaze sul tren.
La linie a alte capacitât[cambie | modifiche il codiç]
La linie dal futûr e je che tal “Curidôr 5“ che e sarès un colegament internazionâl di Lisbone in Portogal al varès di lâ in Ucraine, il segnât al è decidût ma a son discussions e protestis. La gnove linie de basse furlane dal Tiliment fin a Tor di Zuin corarà dongje la autostrade, di Cervignan al Lusinç vignarà dongje la linie vecje ancje se par slargjâsi nol è tant spazi: tai agns a àn fatis su cjasis fintremai sul ôr de ferovie. Ma a Porpêt la int no je par nuie contente di screâ une linie gnove tal paîs. Alì ator al è dut un davoi di autostrade, scjali merci di Strassolt, stradis e viadots za cumò. Lis previsions a sburtâ la gnove opare a son che intai prossims dîs agns il volum des mercis al sarà plui che dopli, il petroli al costarà masse, e la direzion no sarà tant viers il nord Europe, ma vignarà plui int e robe dal est. Il sisteme futûr (2020) al sarà une linie metropolitane (chê vecje) messedade cun chê (la gnove) ad alte capacitât. Le gnove linie intal toc Monfalcon-Triest, par vie dal Cjars e da lis sôs aghis di sot vie e da la dificoltât di sbusâ il Cjars, in galarie.
I comuns che no son dacuardi e che no àn firmât l'acuardi sul segnât proponût de Regjon FVG a son chei di Porpêt,Vile Vicentine, e chel di Doberdò.
Il prin toc si proviôt che al scomenci i lavôrs tal 2010. La Alte Capacitât daûr di un studi indipendent di une societât inglese, la Scott Wilson, al dîs che podarà gjavâ ae strade nome il 1% dal trafic. Secont une stime chest grues investiment al podarès gjavâ un 2,6% di passizîrs e il 3,7% di mercis. Cumò e tache la sô strade il progjet cu la Valutazion dal Impat Ambientâl, li che varan la pussibilitât di tornâ a fâsi sintî lis Aministrazions locâls ma ancje associazions, comitâts e citadins, par podê marcâ lis lôr osservazions. La V.I.A. e varà dut câs di tignî cont di dutis lis soluzions ancje fûr di chês za aprovadis. Sarà ancje di viodi se la opare e sta in pîts dal pont di viste economic. La opare cjalcje puescj di Impuartance Comunitarie e sot Protezion Speciâl che àn bisugne di valutazion un grum plui grivie par vie di "habitat" delicâts.
La linie Udin Cividât[cambie | modifiche il codiç]
Il 24 jugn dal1886, il prin tren al rivà di Udin inte stazion di Cividât. Il presit di chê prime corse al jere di Udin a Cividât di liris 1.65 pe prime classe, 1.20 liris pe seconde e 0.85 pe tierce. Il 23 novembar dal 1938 a àn cedût dôs arcadis dal puint su la Tor intant che al passave il tren di Udin fasintlu colâ dentri il flum, locomotive a vapôr e trê carocis, causant 13 muarts. Intai ains '50 e à vût il sô moment fuart sedi pai viazadôrs che pes mercis. Lis corieris intai '60 a àn fate une buine concorince che nome cun investiments in gnûf materiâl par sostituì lis vaporieris a àn podût tignì bot. Intai ains '80 a je stade rinovade la stazionute di Remanzâs par podê ancje incrosâ i trenos. Intai ains '90 ven screade une fermade a Butinins al servizi de zone industriâl di Cividât doprade in veretât une vore poc. La societât di gjestion che e jere la Venete, e devente Ferovie dal Nord - Est e daspò prin FUC (Ferovie Udin - Cividât) e di poc e je jentrade te gjestion la Regjon Friûl - Vignesie Julie. Par doprâ miôr i implants cun dute la lôr potenzialitât, sedi par viazadôrs che pe robe, al sarès bisugne di un sburt politic, come che lu à za dut il traspuart public, o di un cost dal traspuart privât mancul convenient.
Servizis pai viazadôrs disabii[cambie | modifiche il codiç]
Midiant dal sô servizi di Assistence presint in 225 stazions, Trenitalia e sigure plui servizis pai clients disabii: la metude a disposizion de cjadree cun lis ruedis, la guide in stazion e l'acompagnament fin al tren, tant la guide fin a le jessude de stazion o a un altri tren che al spiete, la salide e la dissese sui carei elevadôrs, il menâ a man il bagai (nome un cuel) la distribuzion di materiâl di informazion (libretuts, audio cassetis par cui che nol po sintî). I viazadôrs in carocele, interie o di pleâ, a puedin doprâ i trens che an la caroce cun l'imprest par montâ, che si po cognossile de piture internazionâl di pueste (pitogram).
Il tren covenient pai zovins Viazâ cul tren al è convenient pai zovins: i grops di almancul sîs students, cun di fat e àn bon dirit a un tai dal 20% par viazâ cul Eurostar, intes cucetis e tai vagons liet e dal 30% su ducj chei altris trens. I students che son sot dai 12 agns puedin vê la tarife speciâl dai zovins, ven a stâi di un di plui di scont dal 50% sui puescj a sintâsi e dal 30% par lis cucetis e veturis liet. Par ogni 15 students che pain al è juste proviodût un biliet a gratis par cui che al compagne e fin al massim di cinc gratuitâts par grup. I viazadôrs disabii che an il recuisît e puedin vê un tai al biliet (cun Cjarte Blu e concession special III e VIII). Cui che al à bisugne di un di plui di informazions al po cjatâ sul sît www.trenitalia.com inte part Servizis par disabii.


text:
sabato 1 ottobre 2016
Anade ( XIX ) n.10 Otubar 2016
Puestis Italianis S.p.A. - Spedizion in a.p. - D.L. 353/2003 (conv. in L. 27/02/2004 n°46) art.1, comma 2, NE/UD
Periodic-mensîl di informazion e culture sul cont de minorance celtiche
dai Ladins de Furlanie. Edizion par cure de associazion “Union Scritôrs Furlans”
Cun cheste riforme il nestri Statût di autonomie speciâl al è in grivi pericul
Se tu tu disis che al è miôr di dî “No” tal prossim Referendum Costituzionâl, tu riscjis di vignî definît un nimì de Patrie (taliane). E se il “No” al ves in fin di vinci, al sucedarà il cjadaldiaul, il montafin, un ribalton come chel dal 1511 in Friûl, la disgracie e la miserie. Peraule dal premier Matteo Renzi, de ministre pas riformis Boschi, de nestre benvolude president Serracchiani, spuinde ideologjiche fondamentâl pal Matteo nazionâl. Pecjât che al lôr imbroi, aes lôr mâl contadis bausiis, aes lôr trabossignis nissun plui nol crodi. Al vendi ridi, se no vaî, aes resintis cjapadis di posizion sun chest cont dal sindic di Udin, Furio Honsell, convertît ae partesanarie dal “Si”. Ce che no si fâs par rivâ a cuistâsi une poltrone di sest pal a vignî.
Sintît cheste sul cont dal Referendum Costituzionâl. Se tu fevelis mâl de riforme Renzi-Boschi, se tu invidis i citadins a votâ “No” tal prossim referendum e tu lu fasis a traviers facebook, al po capitâti di jessi fermât. Al è sucedût a un dai juriscj plui cognossûts, Paolo Maddalena. Judiç costituzionâl dal 2002 al 2011.
Maddalena (80 agns) al è stât ancje vice president de Cort Costituzionâl. Cumò al è impegnât sul front dal “NO” al referendum, cussì come tancj altris costituzionaliscj. Al à firmât plui di un apel cuintri la riforme Renzi-Boschi, in particolâr chel promovût di Onida, firmât ancje da 11 ex presidents de Consulte in chescj dîs di campagne eletorâl e dispès invidâts intai dibatiments.
Di pôc, de mitât di Lui, Maddalena al à vierte une pagjine facebook dedicade a chescj argoments e le à clamade “Meti in vore la Costituzion”, che e à cognossût un vêr e propri boom di visitis, soredut cun doi post. Il prin dai 10 di Avost, a coment de “innomenade” teorie de ministre Boschi. Teorie che e proviôt che cui che al invide a votâ “No” tal Referendum Costituzionâl “nol rispiete il lavôr dal parlament”. A dî la veretât “Il Parlament al varès di sei al servizi dal popul e so rapresentant. Al è evident, partant, che il rapresentât al à il dirit-dovê di controlâ la ativitât dal prin. Di simpri il referendum al è ritignût un at sovran dal popul, une ativitât dal dut libare di cualsisei condizionament”, al à juste apont rimarcât Maddalena.
Pôcs dîs daspò, ai 13 di Avost, Maddalena al à decidût di rispuindi a une rieste di articui publicâts de stampe de Ingletiere, ducj une vore preocupâts di une eventuâl vitorie dal “No”. Il so post al merte di jessi ripuartât: “Secont l’autorevul “Financial Times” la vitorie dal “No” al referendum costituzionâl al podarès produsi efiets disastrôs su la nestre economie. Al sta di fat, invezit, che il nestri referendum nol è la Brixit e nol po produsi nissun efiet economic. Duncje si trate di une grande buzare. Se po si volès cjapâ sul seri cheste afermazion no si podarès dineâ che al rapresente une menace pe libertât di vôt dai talians garantide dal articul 48 de Costituzion, dulà che si proviôt che “il vôt al è personâl e avuâl, libar e segret”. Al sarès inalore confermât, e evident, che la riforme e zove dome ae finance come al è stât domandât da une letare de agjenzie finanziarie J.P. Morgan, e no ai interès dal popul talian. Une altre valide reson partant par votâ di “No” cun assolude convinzion, nonostant il cidinôr sul argoment de bande dai nestris orghins istituzionâi”.
Chest ultin post al è stât viodût di passe 20 mil personis. La pagjine di Maddalena e à scomençât a jessi cognossude. Probabilmentri ancje masse, pes regulis di facebook, pai siei algoritmis o par cui sa cualis altris resons. No si sa parcè che al gjestôr de pagjine (Maddalena) e sedi rivade une curte retifiche che e pandeve: “Ti è stât slaifât, in maniere temporanie, di publicâ intai grups”. In sumis un bloc dal sigûr divignût de grande popolaritât de pagjine. Popolaritât che e stave dant un grant fastidi ai menadôrs dai palaçs di Rome.
Cundut achel la pagjine “Meti in vore la Costituzion” si po continuâ al visitâle e si puedin ancje lei i gnûfs post di Maddalena. Che cussì al à comentât cheste “curiose” situazion: “O soi sorprendût, facebook no mi à displeât lis resons di cheste sospension e o speri che la cuestion e vegni risolvude in maniere definitive”. “Sul reâl contignût de riforme, al zonte in fin, nus vegnin contadis une vore di bausiis. Secont la ministre Boschi, fintremai, la vitorie dal “Sì” al judarès il nestri paîs a scombati il terorisim. A ’nd è di ce impegnâsi in maniere ferbint par displeâ ben lis resons dal “No” parcè che la riforme costituzionâl no zove, gran, al interès dai citadins talians”. Soredut a chei dal Friûl-V.J. che a viodin sot atac e in grivi pericul il lôr statût di autonomie speciâl. Renzi sun chest cont al à lis ideis une vore claris, cun buine pâs dai nestris soçans dem di chenti.
Renzi-Boschi-Serrachiani, cheste e sarès la vuestre democrazie... e par fortune che o sês di çampe. Naturalmentri si fâs par mût di dî, usance Riedo Pup! (tarvos)
Ladins dal Friûl pag.2 – Otubar 2016
DAL TIMÂF A LA LIVENCE
Martin Luther par un cristianisim crei in Europe
Ai 31 di Otubar il pape al sarà a Lund, in Svezie, par celebrâ lis 95 tesis dal teolic todesc
Pe tradizion luterane ai 31 di Otubar dal 1517, juste za fa cinccent agns, Martin Luther (Martin Lutero) al picjave su la puarte de catedrâl di Wittemburg lis famosis 95 tesis. Altris fonts a sostegnin che a fâ chest at di sfide viers il pape di Rome, cence che l’autôr indi savès nuie, a sedin invezit stâs impen i students dal teolic todesc: i zovins confradis dal Ordin Agostianian dai convents di Dresde, Naustadt, Orla, Erfurt e Gotha. Doprâ lis puartis des glesiis, e des universitâts, par slargjâ la cognossince di dutrinis e leçs al jere a chei timps dal dut normâl. Cundut achel, di cualsisei che al sedi stât fat chel at, al ven dut câs considerât il moment dulà che si invià la riforme protestant.
Par celebrâle, ai 31 di Otubar cu ven il pape (di Rome) al cjaparà part a une cerimonie parie fra la Glesie Catoliche e la Federazion luterane mondiâl lant a Lund, in Svezie. Ma parcè cheste sielte ise colade su Lund, une tra lis plui antighis ma no tra lis plui impuartantis des 13 diocesis luteranis dal Paîs? E parcè in Svezie dulà che i catolics a son circje 137 mil di lôr? Chê svedese e je stade la prime Glesie Luterane che, tal 2000, e à rinunziât al status juridic di “Glesie di Stât”. Secont lis statistichis uficiâls tal 201 4, ancje se il 64,6 par cent dai citadins svedês si declare “luteran”, dome il 2 par cent al frecuente cuntune cierte regolaritât lis celebrazions in glesie la domenie. Tant par parafrasâ Roberto Rossellini, se pape Francesc al cirive une “Europe cristiane dal an zero” a Lund in Svezie, dal sigûr la cjatarà. Cheste volte nol varà di lâ a lei sfueis picjâts su lis puartis des glesiis, ma al cjaparà par man il libri preparât de Federazion luterane mondiâl e des Conferencis episcopâls catolichis dai Paîs interessâts titulât “Preiere comun”.
Un libri liturgjic darest une vore doprât intes rispetivis comunitâts par preâ pal “rindiment di graziis, il pintiment e l’impegn ae testemoneance comun, al fin di esprimi i dons de Riforme e domandâ perdon pes division che indi son divignudis par vie des disputis teologjichis”.
Catolics e Luterans si son bielzà scambiâts impuartant documents di dutrine, come la “Declarazion parie su la Dutrine de Justificazion” dal 1999 e “Dal conflit ae comunion” dal 2013. Inmò, ai 19 di Zenâr stât in Vatican il pape al à ricevude une delegazion de Glesie Luterane de Finlandie, vuidade di une femine, Jirja Askola, vescul di Helsinki. Daspò la udience i partecipants a son lâts jù inte Basiliche par assisti ae messe e par cjapâ part ae comunion. In sumis un acjadiment di grande impuartance su la strade no facil de riconciliazion des Glesie cristianis de Europe, vuê plui che mai in dificoltât di front ae presince simpri maiôr di comunitâts leadis ae de pratiche de religjon musulmane, dispès secont interpretazions estremistis. Cussì Martin Luther, e lis sôs tesis, a son tornâts plui che mai di atualitât.
Fi di contadins Martin Luther al nassè a Eisleben, tal Land de Sassonie-Anhalt dal dì vuê ai 10 di Novembar dal 1483. L’ambient dulà che al cressè al jere catolic e sevêr, al pont che inte fede dai gjenitôrs e jentrave une component di superstizion popolâr auride soredut dal paganisim gjermanic.
Tal 1497 Luther al frecuentà la scuele di latin a Magdenburg, alì dai Fradis de vite comun, une associazion religjose di origjine medievâl. Pe volontât dal pari si iscrivè po ae universitât di Erfurt (1501), dulà che al cuistà il titul di “Baccalaureus artium”. Al fo inte biblioteche di chest istitût che al podè lei pe prime volte la Bibie. Un acjadiment straordenari dal mês di Lui dal 1505 al segnà il so a vignî: aes puartis di Stotterheim, une vile de Sassonie, si cjatà butât par tiere par colpe di une saete intant di un temporâl. Inalore al imprometè a Sante Ane che se si fos salvât al sarès lât frari. Ai 17 di Lui dal 1505, a vincjedoi agns, al jentrà tal convent agostinian di Erfurt, dulà che al aprofondì i scrits di San Pauli e Sant Agostin. Achì, tal 1507, al vignì ordenât ancje predi.
Il studi de Bibie, la preiere e la meditazion lu judarin a pervignî a un intindiment diviers di cemût che Diu al considere i pecjadôrs. Di achì, e divignì la idee che il fervôr di Diu e sedi une cjosse che si puedi vuadagnâ, cundut achel e ven concedude par clemence a chei che a manifestin fede. Inte teologjie di S. Pauli in fats l’apuestul al sosten che se no o varìn fede o sarìn justificâts di Diu pai merits di nestri signôr Jesus Crist. Diu, e dome lui, nus darà la gracie e la salvece.
I ponts di fonde de dutrine luterane a son: a) la salvece no si oten fasint buinis azions; si oten dome vint fede in Diu; b) l’om al fâs azions buinis par vie che al è justificât de gracie di Diu: nol è justificât par colpe des buinis azions; c) cualsisedi al pues, iluminât di Diu, svilupâ la cognossince des “Sacris Scrituris”; d) par comprendi lis “Sacris Scrituri” no covente la mediazion di papis e conceis: e baste la gracie divine e une cognossince complete des stessis; e) negazion de infalibilitât dal pape; f) i sacraments a son ridots al batisim e ae eucarestie, i unics, secont Luther, che si à iniment inte Sacre Scriture; g) par ricevi la gracie divine no covente la mediazion dal clericam istituzionalizât (predis, vescui e ce): tra l’om e Diu a ’nd è un contat diret. Al è evident che posizions come chestis a vevin metût in grande dificoltât la “barache papaline di Rome”, dulà che tra ecès, scandui e incoerencis dotrinâls si stave ridusin il cristianisim a une sorte supermarcjât “dal sacri” une vore indecent.
Un altri aspiet une vore impuartant de azion di Martin Luther al rivuarde il fat che al va considerât il pari de lenghe todescje moderne, par vie che al sielzè di tradusi la Bibie inte lenghe de sô int. Par podêlu fâ intune Gjermanie sminuçade in cetancj stâts e dialets al creà un gnûf lengaç, fasint riferiment al dialet de Gjermanie centrâl inricjît dal lengaç popolâr. In chest “gnûf todesc” e vignì stampade la Bibie che e ve cussì une simpri plui slargjade difusion. La sô traduzion de Bibie, fate intant che al jere logât in segret intune fuartece par scuindisi dai sicaris dal pape che lu stavin cirint in dute la Gjermanie, e ve un sucès cetant grant, indi forin stampadis miârs di copiis, cifaris grandonis considerât il fat che il 90 par cent de popolazion no saveve inmò lei. La Bibie e deventà cussì un libri popolâr e ancje la leterature indi aprofità.
Martin Luhter al è muart tal 1546 a Eisleben, il paîs de sô nassince. Inmò vuê centenârs di milions di personis, in dut il mont, si professin aderents ai siei insegnaments. Il contribût che al de tal creâ un mût gnûf di vivi il cristianisim, che al consist inte indipendence de Glesie istituzionâl al è stât dabon grant. L’Europe di vuê, cetant disorientade e ae ricercje de proprie identitât, e à dabon bisugne di chest spirt libar e crei. (renzo balzan)
Ladins dal Friûl pag.3 - Otubar 2016
CRONICHIS DI CHENTI
Cjargne in zenoglon... ma i siei predis a tasin
Intant a Tumieç a podaressin riva 300 “richiedenti asilo”, ma nissun proteste
Tumieç - Vicende faliment CoopCa. Paiaments inviâts pai ex dipendents dai vê di vê in retrat di 8,9 milions. Lis disposizions dal Tribunâl di Udin a va indenant secont i timps concuardâts. Paiâts i creditôrs privilegjâts, - o sei spargnadôrs e i furnidôrs - nol restarà nuie. Ma almancul al è stât predisponûts il paiament des retribuzions e dal Tfr (tratament di fin rapuart). Se lis cjossis a saran fatis in maniere corete, si presum di podê concludi il paimint di ducj i privilegjâts. I dipendents, dut câs, a saran ducj paiâts. Tal complès i creditôrs privilegjâts a incassaran ae fin dal concuardât 30,7 milions di euros, pôc mancul di 9 a coventaran par saldâ i conts cui lavoradôrs.
Tal plan di concuardât presentât ai 17 di Març stât, CoopCa e sotliniave di vê in caric 637 dipendents a timp determinât, plui doi cun rapuart interinâl. A dut Mai, dai 639 dipendents, 86 lavoradôrs a vevin cjatât un gnûf puest di vore. Cussì la Regjon, intune cul Comun di Tumieç, e à inviât un protocol di colaborazion cu la societât Umana par cirî di cjatâ-creâ des pussibilitât di lavôr sul teritori pai dipendents restâts disocupâts. I socis a restaran invezit a sut. Par cumò no’nd è, gran, licuiditât. Naturalmentri lis operazions che e je daûr a davuelzi Alleanza 3.0 no centrin a fat cul concuardât. Il riferiment al è ae donazion che la grande cooperative nazionâl e à decidût di fâ viers i socis spargnadôrs, tornantjur indaûr la mitât dai credits in vê di vê (circje 29,6 milions di euros) viers la cooperative cjargnele falide. Cheste operazion, cemût che al jere stât imprometût, e je stade inviade ae fin dal mês di Avost stât. I bêçs a vignaran dât in trê ratis e dentri doi agns.
Si à dite dal disastri economic creât in Cjargne dal faliment de storiche CoopCa, sedi sul plan ocupazionâl che dal volan economic. A chest bisugne zontâ in chest 2016 i faliments di impuartantis realtâts come la imprese Tomat di Tumieç e la aziende pe produzion di prefabricâts lamelârs par grandis infrastruturis, la Stratex di Sudri. In dificoltât grande al è naturalmentri ancje il cumierç, massime tal cjâf lûc Tumieç, dulà che une buteghe sì e chê altre no e risulte sierade. E nancje il turisim nol va cui sa ce ben, cun dut che lis velinis di palaç a voressin dânus di intindi che no je vere. Darest il spielis di cheste degradade situazion la cjatìn a Darte e inte gjestion des sôs “storichis” Termis. In sumis no son timps d’aur pe mont furlane, che e va indenant a pierdi simpri plui servizis: Tribunâl, Catastic, Agjenzie-Agemont, casarmis (dentri chest mês di Otubar de casarme Cantore di Tumieç a saran lâts vie i ultins alpins, dai cuatricent che a jerin, viers Vençon e Remanzâs), servizi di puestis, scuelis, gjestion direte des propris aghis, servizi Internent une vore scjadint, Sanitât simpri plui penalizade, tant che a son simpri di plui i malâts cjargnei che a scugnin cori jù a tal ospedâl di Udin par podê fâsi curâ.
A cheste situazion di crisi economiche e sociâl no podeve no corispuindi une crisi demografiche. La Cjargne e la mont furlane a continuin a pierdi cussì abitants in maniere impreteribil. A continuin a pierdi soredut abitants zovins, inscuelâts e laureâts, che a van inalgò a cirî un lavôr e la pussibilitât di realizâsi inte cariere e tal podê meti adun une famee. Intai prins mês di chest 2016 a son restâts intai 28 comuns de Cjargne mancul di 37 mil abitâts: il numar plui bas di simpri. Une situazion che no jere mai sucedude, nancje in timp di vuere. La implosion e je sot i vôi di ducj.
Ma la politiche e va dilunc a dâ rispuestis che no zovin, e va indenant a butâ fum intai vôi, a contâ dome bausiis, a fâ dome impromission cence tignince. Si sperave che, vint la president Serracchiani tignudis lis deleghis pai problemis de mont, la situazion e ves podût puartâ dai vantaçs. Nuie di fâ, la delusion e je stade no grande, ma grandone, come che e je stade grande la delusion viers il sindic di Tumieç, fedêl yes man de president, che fint cumò nol à produsût nuie di concret, se no chel di meti in vore i ordins che i rivin dai palaçs di Triest. Il fat po che al sedi stât nomenât ancje president de gnove UTI (che e à cjapât il puest de viere Comunitât di Mont) nus da inmò in plui di pinsirâ.
O sin aromai intes mans di Sant Ilario, protetôr de Cjargne, ma no dai siei predis che di masse timp in ca a tasin e no si fasin plui sintî. Massime chei de canoniche dal cjâf lûc, ritignûts dai ponts di riferiment. Cualchidun, sun chest cont, al dîs che a tasin parcè che al è convenient tasê par vie che il sindic Brollo al è il nevôt dal arcivescul emerit di Udin, Pieri Brollo, che al loghe juste apont a Tumieç. Altris, plui maliziôs, a pensin invezit che e sedi di mieç la anuâl “Mostre artistiche di Dieç”, che cence il fondamentâl contribût economic de Regjon e varès bielzà sierât, e inalore metisi cuintri la Serracchiani e l’assessôr Torrenti al devente une vore discomut.
Ma lis robis une volte no lavin dabon cussì. Ur ricuardin, a chei de canoniche di Tumieç, che in Cjargne e je nassude “Glesie Furlane” e la Clape Culturâl “Cjargnei Cence Dius”, che a vevin come ponts di riferiment, e animadôrs, predis come pre Checo Placerean, pre Antoni Beline, pre Josef Cjargnel, pre Laurinç Dentesant, pre Pieri Degan. Predis di cûr e di passion che a àn simpri scombatût pe Cjargne, pe mont furlane e pe lôr int. Tornait a scoltâ lis predicjis che a fasevin il dì de Sense, intun Plan de Vincule incolm di int, sot vie la Plêf Mari di San Pieri, al sarès inmò dut ce imparâ.
Inte ultime grande cunvigne sui problemis de mont, organizade a Tumieç (Cine Teatri David) de Arcidiocesi di Udin e dal vescul Battisti (Zenâr 1987), intes conclusions si po lei: 1) “Nol è pussibil assisti di rassegnâts al spopolâmint des Zonis di mont cence fâsi des domandis che a scugnin coinvolzi i podês a ducj i livei: politics sociâi e eclesiâi: ogni dì si siere une cjase, ogni dì un paîs al continue a murî. 2) I abitants des Zonis di mont a àn di vignî fûr de secolâr situazion di fatalisim, che ju puartâts a considerâ come scontade cheste situazion di emargjinazion, cence alternativis la strade de emigrazion: volê vivi in maniere dignitose in chestis Zonis dal Friûl al un dirit sacrisant e no une concession, scuasit sfuarçade, di cualchidun. Al è impuartant che i abitants di chestis Zonis a difindin cun cûr e dignitât i lôr valôrs, la lôr culture, la lôr storie e a savedin parâ cun dute la lôr braure la lôr identitât, lis lôr carateristichis e la lôr origjinalitât a traviers un impegn passionât che al devente determinant: masse dispès a son restâts sotans e cidins di front a dituarts di ogni sorte”. President Serracchiani, sindic Brollo, bonsignôr Agnul Zanello siino tornâts indaûr di 23 agns?
Ultime perle: Radio Rai Triest, intun telegjornâl de fin dal mês di Avost stât, nus à informâts che inte caserme Cantore di Tumieç, a pene disvuedade dai alpins, a podaressin rivâ, e jessi logâts, 300 profugos “richiedenti asilo”. E inmò une volte nissun proteste! La Cjargne Fidelis e sotane e rive a gloti aromai di dut e di plui! (mateu di prun)
Ladins dal Friûl pag.4 – Otubar 2016
D O C U M E N T S
Ricostruzion dal Friûl – Un model restât cence parêi
Une riflession su la ricostruzion di meti in vore daspò il taramot tal Apenin Centrâl
Taramot! Ai 23 di Avost al è tornât il taramot! Cheste volte a sei interessade dal disastri e je stade une aree dal Apenin Centrâl, tra Lazio, Marchis, Abruç e Molise. Paîs di mont, vieris, che no son rivât a resisti aes fuartis scossis. I muarts a son stâts uns 300, plui di tresinte ancje i ferîts. Passât il timp de emergjence za si fevele di ricostruzion, ma i interogatîfs a son cetancj. Il teritori di mont al compliche ogni cjosse. A coventaran sieltis claris e determinazion tal metilis in vore, invezit fint cumò e impere la cjacare. Ducj a san dut, e invezit no san proprite nuie. Mancul bardele e plui concretece. In chestis discussions, aspiet scontât, si à plui voltis vût iniment il “Model Friûl”, o sei l’unic esempli in Italie di ricostruzion puartade insom in maniere positive.
In rivuart us proponin une riflession, cetant interessante, di Paolo Medeossi publicade sul “Messaggero Veneto” dai 26 di Avost. Il test origjinâl al è stât voltât par furlan par cure de redazion.
Come intun vencul mai finît o tornìn a viodi lis imagjinis che o cognossin, o scoltin peraulis za sintudis, e torne la angosse in chest Paîs biel e crevadiç, cun borcs vieris rimpinâts sù pes monts, cressûts su teritoris tra i plui sismics dal mont. O vivin cence acuarzisi in piçui univiers pericolôs, ma la nature e à lis sôs cadencis e i siei rituâi, vierons e impreteribii. Nô furlans o cognossin dut chest, vintlu vivût su la nestre piel. E cumò o cjalìn sconciertâts lis imagjinis di cjasis sdrumadis, dulà che si olme purpûr cualchidune che, no si sa parcè, e à invezit rezût. A semein braçs disperâts che si jevin viers il cîl ae ricercje di jutori.
Nô o savìn cheste storie, chest dolôr che al sgjave inte anime e tal cjâf, cence lassâti mai, nancje cuant che si pense che dut al sedi finît. Invezit nol è cussì. Il Friûl cu lis ongulis, cun dincj, cun capacitât politiche e inteletuâl straordenarie, al è jessût dal sprofont in dîs agns di assolude dedizion, dal 1976 al 1986, dade di timp che e segne il grant romanç coletîf di cheste Regjon dal Nûfcent. I dâts a son cetant clârs: 74.006 cjasis comedadis, 16.276 tornadis a fâ sù gnovis su 18 mil sdrumadis. Tra chestis cifaris dal scomençâ e finî al è pussibil cjapâ dentri une vicende fintremai cumò contade a tocs, a cjapitui, a fragments, secont il pont di viste e la esperience personâl di cui che la conte. Al mancje invezit un afresc complessîf che al tegni cont di dut, al di là de sodisfazion e dal complasiment pal risultât finâl. Cun sintesi, la interie operazion e ven clamade “Model Friûl”.
Il prin a doprâ cheste definizion come titul di un libri al fo l’architet Luciano Di Sopra. A lui il president de Regjon, Toni Comelli, si jere indreçât par vê une stime precise dai dams che e tignìs dut câs cont purpûr dai intervents di riparazion cun sistemis anti-sismics. Di front a une cifare che e jere grandone, il Stât al rispuindè in maniere adeguade rindint disponibil un ordin di 16 miliarts di liris e decentrant i podês ae Regjon stesse dulà che intant si jere rivâts a un pat tra maiorance e oposizion.
Il “Model Friûl” al è restât cualchi cjosse di unic, forsit di utopistic e dificil di rivâ a copiâ, parcè che ogni disastri, purpûr inte someance dai senaris, al rapresente in fonts une storie specifiche. Storie condizionade dal lûc dulà che al è sucedût, des popolazions interessadis, da variabilis leadis a stradis, modalitâts dai socors, ete, sisteme di comunicazions. Par chestis resons la ricostruzion scomençade achì di nô tal 1976 (vuidade di Toni Comelli) e je inmò un fat a se inte tribulade odissee taliane a traviers i diviers flagjei de nature. E fo une rinassite nassude in maniere imediade, fint dal mês di Mai dal 1976, cuant che la int tra lis maseriis e decidè che i paîs a vevin di jessi tornâts a tirâ sù dulà che a jerin e cemût che a jerin. Une frase avuâl e je stade pronunciade îr (25 di Avost 2016 n.d.r.) dal sindic di Arquata, un dai comuns plui tibiâts dal taramot. Il “dulà che al jere e cemût che al jere”, secont une condividude volontât popolâr, al è il pont di fonde de partence, ma al domande sacrificis grandons e un spirt di iniziative plui fuart di dut.
I furlans indi forin bogns, za fa cuarante agns. Il tiessût sociâl al jere dal sigûr salt parcè che il front operatîf principâl al vignì rapresentât dai tecnics, des impresis, dai muradôrs, ma soredut des 90 mil fameis taramotadis, che si tirarin sù daurman lis maniis, inte union e cooperazion. Al fo il lôr spirt a garantî il sucès di leçs purpûr gnovis e validis fatis buinis dai politics. La vere ricostruzion e scomençà a inviâsi un an daspò dal taramot cuant che la int, lade a logâ intes cjasis prefabricadis daspò vê passât l’Unvier a Grau e Lignan, e tornà a vivi intai propris paîs.
Il prin Istât dal 1976, inmò no dal dut contât in ducj i siei aspiets, al fo une vore dûr, dentri vie des tendis. Il scuintri tra cui che al domandave une soluzion concrete, cui che vignint di Rome al imprometeve lis cjasis subite e cui che in maniere concrete al proviodeve timps luncs, al rivà ae massime tension. Cundut achel lis fuartis scossis di Setembar a consearin di cedi e di acetâ che si stralozàs viers la cueste, in cualchi maniere a vê fiducie. Che ai fin no vignì tradide, gran. Chest al sucedè in Friûl. Câs unic, cemût che si à vût iniment denant trat, intune Italie che, a scjadencis periodichis, e sa di scugnî paidî un montafin e di scugnî tornâ a scomençâ dal in prin. Epûr la nature e je simpri la stesse e e à cetante memorie, dal sigûr plui di chê dai oms. (paolo medeossi)
______________________________________________________________________________________
Gragnel di sperance: Agrimes di cûrs a’ lavin / pulvin di maseries / e i “fûcs” sdrumâz, pai Muarz / son vares sigjelades. / E dîs čondars penz di sangloz / a’ solcin prâz di disperazion / ta vite vuarfine e clopadice. / A’ si scolte la tiere / ch’a trime di fiere mortâl; îr, mari fedele e amorôse, / cumò nus fâs poure. / Enfre i grums dai claps al mene / a coves verdes il sarturc: / gragnel di sperance. (Gjeme Nodâl Chiapolino – Da “Âgrimes di cûrs” - Ed. Canova-Trevîs 1982)
_____________________________________________________________________________________
Ladins dal Friûl pag.5 – Otubar 2016
JOSEF MARCHET: I GRANCJ OMS DAL FRIÛL
Jeroni Aleandro: al contrastà lis tesis di Martin Luther
Inteletuâl protagonist de vite tra i secui diesim cuart e diesim cuint
Furlan si cualificave di bessôl Jeroni Aleandro e tâl lu clamarin tancj siei contemporanis, si ben che al fos natîf di Mote, citadele che e sta a cjaval de Livence, o sei sul confin fisic dal Friûl cul Venit. Partant no sarà cjosse fûr di scuare meti dentri la sô figure inte galarie dai Furlans innomenâts.
Par vie che al ve une part di prin plan intes controversiis buridis fûr de riforme di Luther (Martin Lutero), il so non al ven fûr di frecuent inte storie di chel moviment massime tra i scritôrs todescs. Plui di ducj si mostrin acanîts cuintri di lui l’Hutten, il Bartht, il Boxrn, che lu disin fi di un judeu, o di un cjaradôr. Lui invezit, intune difese di se stes cuintri l’Ultrich von Hutten si sarès proclamât fi di antîcs marchês de Istrie: il che al po jessi ancje vêr, par vie che il marchesât – no la Marcje – de Istrie e vignive conferide ancje in forme anuâl, par bêçs, a siôrs di chenti o ben forescj. Dal diplome di Carli V, che i concedè di meti tal so steme zentilizi la acuile imperiâl, al risulte che so pari si clamave Francesc e di une letare di Pauli Maurizio (stampadôr) al a semee che al fos un miedi e un filosof mentri la mari di Jeroni e jere impen une Bartolomea di Antonello Bonfiglio, di Vignesie.
Jeroni al nassè ai 13 di Fevrâr dal 1840. Al cressè a Mote fint a tredis agns po al fo mandât a studiâ a Vignesie, prime alì di un tâl Benedetto Brugnolo, po alì di Petronillo di Rimini. Ma, jessintsi inmalât, al tornà a cjase par podêsi rimeti. Vuarît al le ae scuele di Pauli Amalteo a Pordenon. Dut câs tal mês di Mai dal 1496 al jere une altre volte a Vignesie. Dilunc il carnevâl dal 1497, si cjatave in famee, cuant che e murì sô mari. Vint metût al mûr il vieri maestri dal paîs intune dispute publiche, al vignì invidât a cjapâ il so puest cuntun bon stipendi. So pari lu obleà a acetâ e, par vie che al voleve continuâ i siei studis, al cjolè in cjase un ciert Danêl di Padue, che al varès vût di insegnai la lenghe greghe e che invezit i jemplà il çurviel di bagulis astrologjichis.
Un barbe, de bande di sô mari, i proviodè ancje un maestri di ebreu, il spagnûl Mosè Perez di Leon, che in cjase di Aleandro si convertì al cristianisim. Di chest al semee che lui al ves imparade la lenghe cussì ben di fâ nassi la liende, acolzude dai nimîs, che al fos fi di ebreus. Dut cas intai siei diaris, scrits in trê lenghis, si incuintrin nome des rari fraris par ebraic. Ma a son masse e masse disferìntes lis sôs ocupazions e lis sôs vicendis che si davuelzerin tra il 1499 e il 1501.. Si sarès laureât in teologjie e filosofie. Al sarès stât cjolt sù dal Murano come maestri di ebraic di Sebastiano Priuli, arcivescul di Nicosie. Al varès tignût lezions su lis “Tuscolane” di Ciceron a un grup di nobii students. Al varès scrits libris di prose e poesie, che Jacopo di Purcie i domandave di podê viodi. In fin si sarès stabilît a Padue clamât di Angelo Leonino, vescul di Todi e nunzi apostolic alì dal guvier venit.
Intant, intai prins dîs dal 1501, al murive so pari par vie des conseguencis paididis intant de incursion dai turcs dal 1499. Simpri in chel an, forsit su segnalazion dal Leonino, il pape Alessandri VI al varès invidât l’Aleandro a Rome, destinantlu al ufici di segretari dal duche Valentino: ancje il Seckendorf, in polemiche cuintri di lui, lu acuse di jessi stât segretari dai Borgia. Ma di chest, intes sôs notazions autobiografichis no si cjate olme. Ma tal 1502 al murive Alessandri VI e il Valentino al scugnì sindilâsi.
Inte Vierte dal 1508 e sclopà la vuere tra Vignesie e l’Imperadôr Massimilian. In chê volte la famee dal Aleandro e fo bandide di Mote dal guvier venit, co e devi jessisi metude de bande de nobiltât furlane insoferent al domini venit. Jeroni al le cussì a parâsi a Parìs, in France, dulà che al rivà ai 4 di Jugn. Cun cheste vicende e scomence une altre, impuartante dade de sô ativitât: chê dedicade al insegnament che e comprent circje sîs agns e che i procurà une innomine cetant slargjade.
Tal 1514 al lassà la universitât e l’insegnament par metisi al servizi di Everart von der Marck, princip vescul di Liegi. Parie dal gnûf protetôr al tornà a Parìs l’an daspò pe incoronazion dal gnûf re Francesc I, e al passà l’Istât in cheste citât. Po al vignì mandât a Rome. Tal timp che venti jù al stave fasint i siei intrics a favôr dal vescul di Liegi, l’Aleandro al scugnì tratâ ancje cul gardenâl Giulio De Medici, cusìn dal segretari di stât dal pape Leon X. Cheste amistât i zovà, parcè che il gardenâl i domandà di deventâ so segretari. E al fo juste par intercession dal stes gardenâl che al podè otignî, tal 1518, che il guvier di Vignesie al gjavàs il bant cuintri i siei di famee, e i concedès i bêçs che a coventavin par podê comedâ lis lôr possessions in Friûl.
Ma nol durà a lunc nancje in cheste incarghe. Muart l’an daspò (1519) l’Imperadôr Massimilian, i sucedeve intai teritoris sometûts ai Asburgs, e tal titul imperiâl, il nevôt Carli, che al jere bielzà re di Spagne. Dilunc l’Istât daspò (Lui 1520) il pape al nomenà siei nunzis apostolics ae cort di Carli V – in chê volte in Flandrie – Martin Caracciolo e l’Aleandro, chest ultin cu la incarghe particolâr di ocupâsi de condane di Martin Luther e de repression dal moviment ereticâl.
L’Aleandro al rivà ae cort dal imperadôr ai 26 di Setembar, al le cun lui a Aquisgrane, dulà che al fo incoronât Imperadôr de Gjermanie, po a Colonie, in fin inte grande diete di Worms. La diete si vierzè ai 27 di Zenâr dal 1521. In chê assemblee al fevelà par trê oris, ai 13 di Fevrâr, ma nol rivà a evitâ che Luther, za scomunicât e scjampât par pôre di vignî copât, al vignìs clamât di persone a fâ valê lis sôs resons. Vadì che il document dal pape di Rome al fos sotponût a un gnûf esam e a altris discussions. Par altri a Worms l’Aleandro al de prove di grande pazienzie, cûr e indurance, al fasè apel a dutis lis sôs dotazions di sagacitât e di culture, ma nol podè istès rivâ a vêle vinte e cussì e le in strucs gran part de sô fondamentâl mission.
Al murì a Rome sul scomençâ dal 1542 e al fo sepulît a S. Grisogono, ma po al vignì traspuartât a Mote secont lis disposizions lassadis tal testament. Josef Marchet – test tirât fûr da “Il Friuli: uomini e tempi” - ridusût e voltât par furlan par cure de redazion)
_____________________________________________________________________________________
Ladins dal Friûl pag.6 – Otubar 2016
DAI FATS E DE CULTURE
DES TIERIS LADINIS
Lis premiazions dal concors “Mendranze ’n poejia”
E à vinçût la lenghe provençâl: il secont puest lu à cuistât la lenghe furlane
Col / Cuel S. Luzie (Bl) – Al è rivât insom sabide stade, 10 di Setembar, inte sale dai congrès di Reba/Arabba, cu la premiazion dai vincidôrs de novesime edizion, il concors nazionâl di poesie pes lenghis minoritariis “Mendranze ’n poejia” / “Minorancis in poesie” pe edizion 2015/2016 (il concors al è bienâl).
Cheste manifestazion e je stade ideade tal 2005 de maestre Teresa Pezzei, in chê volte assessôr dal comun di La Plì de Fodom, cu la intenzion di tignî vivis lis minorancis di lenghe tuteladis de leç 482. La smire che e saborave Teresa Pezzei e jere chê di unî il sintiment identitari des comunitâts minoritariis e condividi la voie di fâ cognossi e valorizâ la proprie lenghe cu la passion pe poesie, forme leterarie dificil di componi ma che e da un valôr a ogni peraule scrite, un sens a ogni viers, e che e inricjîs il lengaç e il patrimoni culturâl di ogni minorance di lenghe.
Daûr la regjie di Zuanpauli Soratroi, la referent ae culture dal comun di La Plì, Michela Lezuo, e à fat i onôrs di cjase, cun daûr Luca Agostini, dean dal Istitût Ladin “Cesa de Jan”, organizadôr de manifestazion.
A cheste edizion a àn cjapât part 44 poetis, par un totâl di 146 oparis in concors. Lis minorancis di lenghe presints a jerin il ladin dolomitan, il furlan, il sardegnûl il grêc, il franc-provençâl, il cimbri, l’arbëreschë, il sloven, l’ocitan e il gjermanic (antîc alt todesc). Il president dal Istitût “Cesa di Jan”, rivant insom al propri intervent al à ringraziât i components de zurie dal concors pal lavôr davuelt. La zurie e jere cussì componude: president Domenico Morelli, e po Marzia Caria, Lilia Slomp Ferrari, Andrea Nicolussi Golo, Giuliana Bellodis e Lucia Trusgnach.
La cunvigne e je stade legrade des cjançons de Piçule Corâl “Col di Lana”, direzude des maestris Luigina Dorigo e Reica Roilo. Inmò, dilunc la serade al è stât ancje presentât il video “La stria dal Sas de Stria”, realizât de classe 5° de Scuele Mezane di La Plì de Fodom dilunc l’an scolastic 2015/2016.
A chest pont Zuanpauli Soratroi al à clamât sul palc i arlêfs des scuelis che a son stât premiâts inte sezion risiervade ae prose, consegnantjur il diplome e une litografie realizade in acuarel, opare di G. Troiano. Il presentadôr al à inmò ricuardât che aes scuelis ur larà purpûr un premi in bêçs, cemût che al jere proviodût dal regolament.
Il tierç premi, pe sezion prose, al è lât a Sebastianus Pintus de tierce classe de Scuele Secondarie di Florianas (Sassari) che al à proponût par sardegnûl (Grascia Deledda – Grazia Deledda). Il secont premi al è lât impen ae classe IV de scuele Primarie di Pantianis e Merêt di Tombe, che e fâs riferiment al Comprensîf di Basilian e Sedean (Udin), che e à proponût par furlan “I mistîrs dal Tiliment - I mestieri del Tagliamento”. In fin, il prin classificât inte categorie al è stât l’arlêf Loris Mochor de classe V de Scuele Primarie “P. Tomazic” di Trebician, che e fâs riferiment al Comprensîf di Opicine (Triest), cu la opare par sloven dal titul: “Mark carovnice in caronbi kamen” - “Il buio, le streghe e la pietra magica”.
Simpri par chel che al inten lis scuelis, pe sezion poesie, e à vinçût il tierç premi la classe I/b de Scuele Secondarie di prin grât di Auronzo di Cjadovri (Belun), cu la poesie “Monte Piana”, par ladin inte varietât di Auronzo. Il secont premi lu à cuistât impen l’arlêf Louren Giraudo de l’Escolo de Sanctio Lucio di Gambero Scuro (Cuneo), che par provençâl al à scrite la poesie “L’estabi” - “La stalla”. La arleve Lidia Arru de classe III de Scuele Mezane di Florianus (Sassari), che e fâs riferiment al Comprensîf “Antonio Gramsci” di Florianus, cu la la poesie “No b’est est pius” - “Non c’è più”, par sardegnûl, e à vinçût il prin premi.
La serade e je rivade insom cu la premiazion dai autôrs maiôrs des poesiis che a àn vinçût. In premi l’aromai innomenade “Naghena da mont”, riproduzion, in edizion uniche, dal garoful salvadi di mont, opare de dite di oresinerie“Mastro 7” di Trent.
Il tierç premi al è stât consegnât a Andreina Trusgnach cu la poesie “Zivljenje – La vita”, par sloven. Il secont premi al è stât dât a Viviana Mattiussi, cu la poesie “Lenga di cjera” - Lingua di terra”, par furlan. Il prin premi al è stât in fin assegnât a Anneto Arneodo, cu la poesie “Outourn – Autunno”, par provençâl. Cheste la motivazion: “Cun viers incisîfs e malibiants la imagjine dal Autun si intortee intun paisaç che al riclame lis pineladis di Segantini”.
Come che al jere sucedût pes passadis edizion, la lenghe ladine dal Friûl si è fate onôr ancje in cheste edizion dal concors riservât aes minorancis di lenghe. Minorancis simpri plui emargjinadis e dismenteadis, che dome la passion di pôcs e, soredut, la leterature in poesie e in prose, a rivin a daur la sgrimie par podê resisti e podê tramandâ cussì ai propris fruts la lenghe e lis tradizion dal timp passât, che no je dome memorie cence un dret, ma radiis par podê programâ e puartâ indenant miôr il presint, simpri plui dificil e complicât. Viôt il resint fenomen epocâl de imigrazion foreste che nus sta interessant come un burlaç, che no sin rivât inmò a capî, e a cjatâ la fate dai problemis che al sta impreteribilmentri puartantsi daûr.
Un graziis i va inalore al Istitût Ladin “Cesa de Jan”, che al va dilunc a proponi chest concors par unî lis minorancis “cu la scuse” de leterature, par unî simpri di plui i Ladins des Dolomitis, dal Friûl e dal Grison de Svuizare. La culture e paie simpri e e fâs dal ben. Lis vueris, lis bombis e i svindics a puartin dome muarts, distruzion e asse tra la int, tra i popui. Fasìn in mût che la culture e copi la vuere cussì a tasaran par simpri lis armis. (edelweiß)
_____________________________________________________________________________________________________________________________________________________________
Ladins dal Friûl pag.7 - Otubar 2016
INTAI PRÂTS DE CULTURE FURLANE
Memoreant Siro Angeli: poete maiôr de nestre tiere
A son bielzà passâts 25 agns che nus a lassâts e nol è just dismenteâlu
Cesclans di Cjavaç – Za fa vincjecinc agns, ai 22 di Avost dal 1991, al murive a Tumieç a 78 agns Siro Angeli, une tra lis vôs plui altis dal Nûfcent leterari furlan e talian. Chest scritôr libar, che al à savût variâ la sô ativitât intai diviers cjamps, di Cesclans, il sô piçul paîs di nassince al rivà a lâ sù su la sene leterarie, teatrâl e fintremai televisive di une Italie che nancje no saveve dulà che e jere la Cjargne, che tancj a poderin scuvierzi propite a traviers lis imagjinis di Angeli, che al interpretave la part di Barba Zef tal film che al puartave come titul juste chest non.
Par un curiôs mecanisim de societât mediatiche, inte memorie dai stes furlans Siro Angeli al è plui cognossût par cheste part di atôr se no pe sô slargjade ativitât di autôr di tescj pal teatri, senegjatôr, poete e romanzîr. Emigrant inteletuâl bielzà di zovin al partì de sô Cjargne (ognun cui pòuc, cui tant – al tradisc. Jò j ai fat la mê part – scomenzât da pizzul -, cun mê mari e il gno paîs) al scrivè. Daspò i studis al liceu Stellini di Udin, al fo selezionât par lâ a frecuentâ la Scuele Normâl Superiôr di Pise, come un altri grant scritôr furlan: chel Carli Sgorlon che daspò la muart di Angeli al proponè di titulai il Teatri Gnûf di Udin sostignint che “Angeli al è un scritôr dulà il popul furlan al po verementri spieglâsi e tornâ a cjatâsi, parcè che al è un autôr che al condivît ad in plen l’incussient coletîf dai furlans”. Ma titulazions no ’nd è stadis, ni a Udin e ni a Tumieç, dulà che si podeve dedicai almancul la Biblioteche Civiche.
Ai numerôs lavôrs pal teatri e oparis in viers, al zontà la ativitât di critic pal cine e pal teatri par cuotidians e rivistis, e al lavorà in Rai dal 1955 par passe vincj agns come vicediretôr dal tierç programe e condiretôr dai servizis di prose radiofonics. Biografie e poesie si incrosarin in lui ae ocasion de pierdite de prime femine Liliana, che i dedicà il cjançonîr “La ultima libertà” (1962). Al fo un colp une vore dûr e dome tancj agns daspò, tal 1978, Angeli si tornà a maridâ cu la poete Alida Airighi, par lâ a logâ a Zurì, in Svuizare. Cundut che al jere lontan, al vivè simpri il leam cul Friûl in maniere passionade: e il taramot dal 1976 al invià in lui la vene poetiche par furlan in racueltis poetichis sugjestivis come “L’aga dal Tajament” (1976) e “Barba Zef e jo” (1985).
La formazion culturâl di Siro Angeli e risintì dai inflùs des principâls corints leterariis dal Nûfcent, come il crepuscolarisim e l’ermetisim. Cemût che si à vût iniment denant trat al podè frecuentâ la Scuele Normâl Superiôr di Pise dulà che al fo arlêf di Attilio Momigliano e Luigi Russo. Cun Russo si laureà tal 1939 cuntune tesi sul teatri di Agnolo Fiorenzuola. Dilunc i agns Trente al cognossè e al strenzè amicizie cui poetis Giorgio Caproni e Alfonso Gatto, cul pitôr Renato Gottuso e cul fi di Luigi Pirandello, Stefano.
Tal 1937 si screà come poete cu la racolte “Il fiume” che e vignì recenside in maniere favorevul di Diego Valeri, dutun in chel al metè in sene il so prin drame teatrâl, “La casa”, che al rapresentà il prin tassel de cussì clamade “Trilogjie cjargnele” che e sarà completade da “Mio fratello ciliegio” e “Dentro di noi”. La sô ativitât di autôr di dramis e fo preseade di Silvio D’Amico, che tal secont daspò vuere lu clamà a colaborâ ae redazion de “Enciclopedia dello Spettacolo”.
A partî dai agns Sessante al intensificà la sô produzion poetiche, une vore preseade de critiche par vie che al savè coniugâ la rigorose tradizion classiche e umanistiche, che e rapresentave une part fondamentâl de sô formazion culturâl, a un profont interès pes corints che a diferenziarin la poesie taliane dal Nûfcent, prime fra dutis l’ermetisim. Tal 1976 al vincè il “Premi Nazionâl Leterari Pise” pe sezion poesie. (von zercläre)
_____________________________________________________________________________________________________________________________________________
Siro Angeli e la lenghe mari
Scuasit in cidin, il non di Siro Angeli al è tornât a comparî in diviersis publicazions furlanis e ducj a pandin l’augûr che la sô no sedi une presince episodiche e casuâl, par vie che cheste presince e à credenziâls prestigjosis intai siei viers e tal so teatri, scrits par talian si ben, ma spieli fedêl di situazions e spirts cetant furlans. La sô trilogjie teatrâl, cjapade adun sot il titul “Gente di Carnia”, e reste une testemoneance impuartante, che si lei ore presint cun comozion, cun dut che a sedin mudâts i timps e lis prospetivis.
Cun “altre vôs” al torne il poete ae sô tiere, ae ricercje dal timp pierdût, scuasit a volê tornâ a costruîsi des radrîs, a volê tornâ a vuadagnâsi une identitât a traviers lis memoriis. Ogni sô poesie e je come une lum impiade sot il ritrat dai siei di cjase, che a no son plui: la mari, il pari, il barba Agnul, i nonos... E par vie che inte sô cjase des memoriis no si po jentrâ cul cjapiel sul cjâf, chestis poesiis a son semplicis, voludis di pueste semplicis (ma ricjis di une gracie savinte). A son traviersadis di un lancûr dolint, une maluserie segantiniane, a semearessin a voltis fintremai dominadis di un ciert fatalisim che si lee ae rinuncie, ma po il suspîr al cuiste l’aspiet incuietant dai sintiments di colpe: il poete al à bandonât la sô tiere e al è come se al ves tradît la mari; cumò la sô cjase e je il ream dai ragns e alte e cres la jerbe tal so bearç. Se lui al torne, si sint “forest”: nissun lu acuse, se no la sô vôs interiôr. Lui al à disertât e no ’nd è pâs, se no tornant a scomençâ dal in prin: e velu tornâ a percori inte sô lenghe mari i motîfs che a jerin bielzà jentrâts intes sôs tematichis par talian. La sô anime si lave inte aghe frescje de sô lenghe: ogni poesie e devente un particule di memorie che i vierç la comunion cui siei muarts e e torne a dai la sô umanitât ad in plen. (Test tirât fûr de “Antologjie de Leterature Furlane” / II Edizion – B. Chiurlo e A. Ciceri – Edizions Aquilee / Tumieç 1976)
______________________________________________________________________________________
SCRITÔRS E LIBRIS IN MARILENGHE
Pre Zaneto: un tra i maiôr poetis popolârs dal Nûfcent
Al à publicât su la“Vite Catoliche” lis sôs rimis par plui di un cuart di secul
Za fa cualchi mês al è jessût un gnûf libri, curât di Serena Fogolini e publicât par cure de Vite Catoliche (che si è zovade dal sostegn de Provincie di Udin, dal comun di Porpêt, de Filologjiche e dal Cirf ), che al à par titul “Don Giovanni Schiff (1872/1947) - Pre Zaneto, poete dal popul”, Pasian di Prât 2016, pp.206.
Pre Zaneto, o sei Zuan Schiff, nassût tal 1872 a Porpêt e muart a Percût tal 1947, dal sigûr al pues sei considerâ un tra i plui popolârs poetis furlans dal prin Nûfcent. Al è stât plevan di Percût ma, plui dal ministeri pastorâl, i plaseve poetâ par furlan scrivint poesiis umoristichis satirichis sul custum e lis betincis dal timp. Li sôs composizions a vevin dispès une conclusion di critiche moralistiche. Ve par esempli ce che al scriveve: “Maladete ostarie! Al diseve Renzo tal libri imortâl/ di Manzoni, parcè li si disgrade/ l’omp fin sot di qualunque nemâl/ c’al bêf sôl quanche al sint la bisugne”. (Vite Catoliche – 3 Dicembar 1944).
Ogni setemane e par passe un cuart di secul prime de ultime vuere, al mandave une sô poesie ae “Vite Catoliche”, il setemanâl publicât de arcidiocesi di Udin, e i letôrs aromai lu cognossevin e a lavin daurman a leile parcè che lis sôs rimis a pituravin i costums (ancje politics) dal timp secont l’antîc sproc di De Santeul ,”Castigat ridendo mores”. Ae stesse maniere pre Zaneto al cirive ancje di corezi lis malegraciis dai siei parochians predicjant simpri par furlan e doprant la arme de satare legre. O podìn in cheste maniere dî che tal timp dal fassio in Friûl cheste e je stade la uniche oposizion, su la cjarte stampade, a un regjim grubian e arogant. Tant che a un ciert pont, daspò des minacis fisichis, la federazion dal fassio di Udin e olsà a lâ alì dal vescul a protestâ, otegniint la proibizion par pre Zaneto di poetâ par furlan.
La proibizion dal furlan e ve une rispueste dibot comiche, parcè che pre Zaneto al zirà l’ostacul scrivint in cheste maniere: “ci cimiavano le stele e la luna pal loro boro ci lusiva...” che e jere une maniere umoristiche di doprâ il furlan menant pal boro i sorestants. Cuant che tal 1943 al è colât il regjim fassist e e je vignude a mancjâ ancje la improibizion dal scrivi par furlan, propit su “Vite Catoliche” pre Zaneto al invidave ducj i letôrs a tornâ a saludâ cul “mandi”, come che si veve simpri fat in Friûl. Sun chest cont o podìn inalore dî che no dome, pai fassiscj, lis poesiis par furlan di Zaneto a jerin sintudis come un pericul cuintri la italianitât di chestis tieris, ma la stesse lenghe furlane pai menadôrs nazionaliscj di Rome e rapresentave un ostacul, pericolôs, tal imponi la italianitât al Friûl. Une azion che, magari cussì no, e je continuade ancje daspò la colade dal fassio, e e je presint inmò in dì di vuê, ancje cu la poie dal gnûfs media. Baste dome ricuardâ che il ricognossiment dai ladins furlans come minorance, e il furlan come lenghe, cemût che par altri e proviodeve la gnove Costituzion republicane al articul 6, al è rivât dome tal 1999 cu la leç 482. Une leç che par altri no je mai stade aplicade ad in plen, co e je stade disvuedade an par an des risorsis finanziariis che a coventin par fâle funzionâ.
“Chest poete – al à sotliniât Faggin – nol à vût la innomine che al varès mertât a bon dirit”. Ancje Pasolini lu à laudat pe sô “fuarce espressive elementâr” tant di rivâ a includilu inte sô antologjie “Poesia dialettale del Novecento” dal 1952. E lauts a Zaneto i son rivadis ancje di Zuan Franc D’Aronco che lu à metût dentri intes sôs antologjiis.
Inte sô presentazion, inte jentrade dal volum curât de brave Serena Fogolini, Pieri Fontanin president de Provincie di Udin, al scrîf: “Chest prin curât ritrat di Pre Zaneto nus presente une personaç pardabon carismatic, impegnât plui che inte divulgazion de peraule di Diu, inte valorizazion de sô tiere, dal so popul e de sô lenghe. Une azion che e viôt protagonist un predi, une altre testemoneance dal impegn impuartant de Glesie Furlane inte difese de identitât locâl.
Se cualchi trat de sô vite al è vignût fûr in maniere clare, dute inmò di studiâ e je la sô produzion poetiche siore e pôc indagade. Un aprofondiment plui che dovût che al zovarès cence dubi a insiorâ il studi dal patrimoni leterari dal Friûl”.
La schede: S. Fogolini (par cure di), “Don Giovanni Schiff (1872-1947) – Pre Zaneto, poete dal popul”, Ed. “La Vite Catoliche”, Pasian di Prât 2016, pp.206 .
_______________________________________________________________________________________________
“Ladins dal Friûl” Diretôr responsabil : Renzo Balzan - Reg. Tribunâl di Tumieç n. 123 dai 09.03.98
Redazion : 33028 Tierç di Tumieç - V. Dandolo16 / tel. 0433/43696 / e-mail : ladinsdalfriul@gmail.com
F.I.P. (fotocopiât in propi) a Tierç di Tumieç (Ud) V. Dandolo 12 pes - Edizions “Union Scritôrs Furlans”.
La publicazion e ven spedide es Bibliotechis dal Friûl, es Istituzions Culturâls Ladinis des provinciis di Bolsan, Trent e Belun, e a ducj chei che a mandin la lôr libare contribuzion doprant il C.C. bancjari nr.19162 dal “Banco di Brescia” (Filiâl di Tumieç) - codiç IBAN: IT50H 03500 64320 0000000 19162
Chest gjornâl inte sô version online si lu cjate tal sît : http://ladinsdalfriul.blogspot.it
Publicât cul sostegn de Provincie di Udin – L.R.24/2006 art.26
Iscriviti a: Commenti sul post (Atom)


text:
08 ago 2010
Purcit in stajare / La festa del maiale
2 commenti:
- DoneBete ha detto...
-
Mandi Jaio,
un 15 agns fa une siore di Prissinins, paîs tacât di Palaçûl, mi à contât di une usance che jo no cognossevi par nie. Di un scherz ca i fasevin ai fruts che viodevin purcità par la prime volte. Ai davin un sac e a lu mandavin ator pe cjasis a domandà la "misure dal salamp". La înt e consegnave lêns o altris robis ca vevin di jessi la misure dal salamp. Cussì il frut al veve un bon ce fà a strissinasi daûr il sac ma al varès imparât a no fâ plui la figure dal salamp.
- 9 agosto 2010 08:56
- Gabriella ha detto...
-
O cognos ben la fieste dal purcit di Artigne.
Biele la fotografie dal purcit sul brear.
Grazie per l'indicazione che mi hai dato per trovare i sassi dalle svariate forme, andrò a fare un giretto da quelle parti.
Mandi Gabriella
- 9 agosto 2010 21:50


text:
Mi soi abonât ae Filo ma le logjiche mi mancje par disi chi soi content al 100 %. Anzit s’o fos content al 20% al sarès bielzà alc ma o lu soi ancje di mancul par vie che o speravi cjatâ tes publicazions de Filologjiche avonde furlan par passimi il cjâf e il spirt ma tar cheste venerande istituzion a si dopre scuâsit dome il talian. Tal ultin numar di Ce fastu su 140 pagjinis, dome cinc pagjinis a son par furlan e chest graziis a Sandri Cjaroç che o batei cussí parcé che se lui nol fos a tirâ il cjaruç a nol sarès nissun li ator.
O ai viodût che aromai, a si tint a doprâ il furlan dome par fâ i titui e daspó i articui a son scrits par talian. Chest ancje par cjacarâ de lenghe furlane stesse, de pronunzie furlane e insomis, fllogjicamentri o sin mal mitûts.
A si fâs plui culture taliane che furlane.
Si disares che il furlan a son daûr a soterâlu prime inmó ch’al mori. Come s’al fos latin e ch’al fâses trendy di mostrâ che a si lu cognós ma che al fâses démodé di doprâlu parcé che a no si pos (Le pronunce dal verb ae cjargnele a é fate par fâ le rime).
O pensavi che forsit, le percentuâl des pagjinis furlanis a jerin proporzionadis cui sussidis ricevûts ma nó, nuie, I sussidis dal an passât a jerin di 556.000 euros e lis ricetis di 216.000, duncje si varès vût di vê amancul il 75% di pagjinis par furlan ma il massim al si rive al 25%. Piês, a si si permet fintramai di fevelâ sule leç 482 in tun articul di 25 pagjinis dutis par talian! Come se si fos sul Gazetin.Francjamentri, chei di Rome a si caghin dal ridi disint che a si reclame plui marilenghe ma no si é nancje bogns di doprâle !
Cun cheste logjiche, se cun 500.000euros a si à il 25% di pagjinis furlanis, le Filo a puedares dî che par rivâ al cent par cent di pagjinis furlanis e varès di ricevi doi milions di sussidis.
Eh si sí ! -A disaressin chei altris, cun tune aumentazion dal 75% ce restaressial par nô?
Al bastarès disi che, cu le stesse logjiche, nô blogarins e patriots dal Friûl che o s’intestardin a scrivi dut par furlan, forsit ju fasin ridi ma a si puedares rispuindiur che o fasin plui culture furlane nô a gratis in tune setemane che lôr cun 700000euros in tun an.
Jo chi stoi in tun paîs indulà che lis lenghis ufiziâls a son finanziadis des comunitâts e o sai che a nol vegnarès in ment a di nissune istituzion culturâl di no doprâ le lenghe pae cuâl a ricevin i sussidis parce che a saressin tajâts vie subite o scuen zontâ, parcé che o soi simpri furlan, che a é ore di gambiâ. I politics che cirin di sparagnâ tai sussidis e varessin di cjoli le ocasion par meti un tic di ordin e imponi amancul un tant di furlan par franc ricevût. Se po a son euros, tant miôr.


text:
Sandri Botticelli
Alesandri di Marian Filipepi pui cognossût ul non di Sandri Botticelli (Florence 1 di març 1445 - 17 di mai 1445) al fo un pitôr talian de Scuele Florentine dal inizi dal Rinassiment.Le sô vite je contade dal pitôr Zorz Vasari te opare Vite dai artiscj.Al e' stât influenzât da pitôrs come Fra Filip Lippi e Antoni Pollaiolo.
Biografie[cambie | modifiche il codiç]
Nassût a Florence te contrade dai Ducj i Sants (Ognissanti)al scomence a imparâ il mistîr di pitôr cun sô fradi,par jessi daspo scuelâr di Fra Filip Lippi.A devente ancje scuelâl dal Verrocchio ,jenfri il 1467 e il 1470,tal stês timp che in te buteghe dal Verrocchio al jere scuelâr Lenart da Vinci.
In tal 1470 al viarç une buteghe di bessôl,in chel an,al ven incargât di piturâ il Coraç le sô prime opare,che sarâ mitude tal Tribunâl dal Palaç dal Mercjât. Lis grandis fameis di Florence soredût chê dai Medici saran i sôi protetôrs. Par chestis fameis,il Botticelli al fasarâ soredut ritratos.Jenfri lis oparis ordenadis da cheste famee si cjate il Ritrat di Gjulian dai Medici e le famose Adorazion dai Tre Rês. Cheste ultime opare puartarâ a l Botticelli,le definitive protezion de famee dai Medici. Lavorant par la Famee Medici,Botticelli al a mût di cognossi e jentrâ in contat cu lis ideis neoplatonichis misturadis cu lis ideis clasichis che influençaran oparis come La nassite di Venere e le Viartedutes dôs fatis par le residence de Famee Medici. In chest cuadri le figure di Venere pues jessi viodude come il simbul dal amôr cristian tant che dal amôr pagan. Parsore cheste linie al va ancje il cicli dai cuatri cuadrîs de Nastalgio dai Onests dal 1484,dulâ l'artiste al rapresente une des storîs dal Decameron dal Boccaccio.
Al piture ancje cuadrîs a sogjet religjôs come Le Madone che scrîf il Magnificat (1485) , Le Madone di Granade (1487), l' Incoronament de Madone(1490) , le Madone cul Frut e doi Sants (1485). Intal 1472 al jentre te Compagnie di San Luche une confraternite di pitôrs. In tal 1473 al piture un fresc tal domo di Pise ,lât piardût.
In tal 1481 al va a Rome ,par partecipâ ai lavôrs de Capele Sistine ,indulâ al piture Lis tentazions di Jesu Crist , il Cjastî dai Riviei ,lis Privazions di Mose' .
In tal 1505 al fâs part dal Comitât florentin incargât di decidi le colocazion dal David di Michêlagnul. De produzion a tematiche religjose dal Botticelli, si segnalin ancje il San Sebastian e il fresc di Sant Agostin.
Daspo dal 1490,cuant che le famee Medici ven parade vie de citât,Botticelli ,seont Zorz Vasari,al passe une crisi religjose par tornâ sot dai insegnaments dal frari benedetin Jaroni Savonarola ,che al predicjave le riforme e le austeritât in te religjon catoliche. Chest,no e' le veretât,ma al e' sigûr che Botticelli al ven influenzât dai acjadiments politics-religjos de citât in tai agns de prediche dal frari. Di chest periodo a son le Nativitât mistiche , le Pietât , e il Crist in crôs,oparis di une grande devozion religjose.
Al mûr in tal 1510 e ven soterât te Glesie dai Ducj i Sants (Ognissanti) a Florence


text:
No vevin ancjemò sunât lis cjampanis pal funerâl, che za gno Barbe al veve ordenadis tal so armaron lis cjamesis, lis gjachetis e i bregons di chel puaret che aromai al jere destinât di lâ a mangjâ il lidric pal poc.
Ma lu stes in ducj chei vistîs che al tignive chel om dentri in chel armâr, par me, nol jere un strafaniç che mi lessi ben. O masse grancj o masse piçui. Ma par mê mari, che in chê dì che tes sachetis no veve nancje un carantan, nol jere timp di pierdi.
«In mascare tu scugnis lâ» - e vosave chê puare femine su lis cjalis che a puartavin te cjamare di gno barbe.
«Se no ti dan bêçs, i ûfs par fâ pe cene la fertaie, di sigûr a cjase tu ju puartis. Ma cualis braghessis, ce cjamese podevio metimi intor par vistimi in mascare se in chê marcjanzie di vistîts no ‘nd jere un che mi lessi ben? Ma cuant che a mê mari si tocjavin i coreans dal tacuin a jere buine di fâ ancje i miracui e di cjatâ simpri une soluzion.
Cu la cotule rosse, la cjamesute blancje di gnagne Bine e un rezipet in dulà che intune cope al stave il cjâf dal purcit, mi veve fat deventâ, secont jê, une bielissime mascare.
«Po dopo o sin a Carnevâl» e diseve par convincimi che o jeri pardabon miôr di arlechin «e cun chês tetis cussì grandis, a cjalâti varan ce ridi, se mai stâ atent che nissun tes vegni a palpâ».
Finalmentri cun tant di ciprie e cul sbelet che mi veve metût mê sûr, cun Gjorgjo che al sunave ben la sunete, sin partîts a fâ i pipinots pes fameis dal paîs, sperant di cjapâ sù cualchi ûf e cualchi palanche.
Veretât, in chel dopo di misdì, cu lis mês tetis, cun cualchi cjantade, ancje se a jerin stonâts e cu la sunete, jo e me cusin o vin puartade un fregul di ligrie par ducj i curtîi, e tal zeut che o tignivi sot il braç si contavin vincj e cinc ûfs e mil e cinc cent francs in palanchis di ogni fate. Mê mari sarà contente o pensavi.
Daspò al jere l’ultin dì Carnevâl, e par fortune, la dì dopo, e jere la prime zornade di Cuaresime e di sigûr no varai plui di vistimi di femine, ancje se a disi la veretât, mascarât in chê maniere e cun chês tetonis no mi displaseve.
Nol jere un cristian, crodint pardabon che o fos une fantate, che no mi fasès i compliments. Ce biele chê gracie, chês premuris, chês bielis peraulis che a dopravin par chê fantate de cotule rosse. Ma ce che plui mi jere plasût al jere stât cuant che un vedran, come un pandolo, cjapât da mê figure, ma soredut dal gno pet, par cjalâmi ben cuasi al jere deventât losc. Puaret, al jere cussì cjapât da mê bielece, fintremai che par fâmi lis bielis mi fevelave par talian.
Ma sul plui biel, cuant che par me al jere deventât propit un spas, no mi vegnial di la spandi la aghe. Sfidi… al jere cuasi des dôs che o levi fûr e dentri dai curtîi. E cence pensâ a chel puar biât che mi morosave daûr, o aì alçade la cotule e in pîts, dongje il ledan, mi soi zirât di chê altre bande par no da scandul e, o ai fat ce che si fâs cuant che no si pues tignîle. No cjati peraulis par contâ le muse, il sconfuart di chel puar vedran, ma invezit mi visi ben lis ridadis di gust di chês feminis che tal curtîl a coionoavin chel pandolo che si eri inamorât di une femine che e pissave in pîts.
di Nello Malisano
Conte n. 163


text:
mercoledì 22 dicembre 2010
La conte misteriose (5) Marie e Marie
5 coments:
- Dame mit Fächer ha detto...
-
Juste pôc timp fâ o ai tornât a lei la conte "Mode" di Spirt Anonim e o vevi pensât a "Le intermittenze della morte" di Josè Saramago.
Cheste di vuei a je "Il Vangelo secondo Gesù" (O Evangelho segundo Jesus Cristo) simpri di Saramago.
- 22/12/10, 10:33
-
-
O propon di improibî a Done Bete di partecipâ a chest zûc!!!
E je masse brave e masse svelte.
In alternative o propon di dividi il zûc in 2 nivei: un di Serie A cu la sfide titaniche tra Done Bete e il Garzon (ma a chest pont ancje Done Bete e à di proponi cualchi test voltât, e il Garzon induvinâlu) e un di serie B par noaltris puars mortâi.
Il Camarîr
- 22/12/10, 12:25
- Dame mit Fächer ha detto...
-
Done Bete, par cumò, a è daûr a studiâ. A confronte il test talian e la traduzion e cualchi volte ai somee ancje di cjatà cualchi talianade (cualchi partide e je taiade cu la pulie, come cal disarès il Camarîr).
Come cheste, par disi "di impuartance di sigûr no minôr" (d’importanza non certo minore), jo varès dit: di sigûr di no minôr impuartance.
In ogni câs il toc voltât par furlan al è bielissim e chestis peraulis "E ame Jesù tant che femine, ma e bramarès di amâlu ancje tant che mari, salacor parcè che ae fin no je cussì lontane de etât de mari vere", a mi son parfin familiârs.
- 22/12/10, 14:07
-
-
Graciis a Done Bete pal sugjeriment. O pensarai.
Ma mi sa che se o lin indenant cussì, no si sa se il puar Garzon al rivarà a mangjâ il paneton ;-)
- 22/12/10, 14:57
- nelodifeagne_51 ha detto...
-
ll nestri garzon de ostarie al è pardabon un leterât. Brâf. E ce grant Saramago che al conte l'amôr, il patiment uman e divin come musis de stesse palanche. Chês musis che a son le nestre sperance
- 22/12/10, 20:17


text:
E jere partide plene di morbin in siele a la sonde Rosetta ai 2 di Març di 12 agns indaûr, braurose di jessi la prime a podê sbarcjâ suntune comete e seneose di fâi viodi a dut il mont cemût ch'a je fate une "bale di nêf sporcje" come ch'a la clamin i astronoms. Un viaç di dîs agns tal spazi a nol è come la strade dal ort e il Lander Philae, ch'al è il non ch'a i àn dât, a cjaval de sonde Rosetta a 'nd à viodudis di cuetis e di crudis, jessint che d'inprim e je stade cjapade a pidadis de Tiere e dal planet Mart, par dai la juste fiondade e dreçâle su le orbite corete viers la comete 67P/Churyumov Gerasimenko. I merecans a ju clamin "fly by" chei passaçs daprûf dai planets e chei i rispuindin cuntune pidade tant che tes gjostris svolantis a cjadene. Daspò e à scugnût sghindâ ducj i asteroits ch'a i passavin par dongje te fasse di là di Mart, cul risi di lâ a fracassâsi cuintri; nol è stât un viaç facil ma ae fin tante sodisfazion cuant che insiemi a Rosetta a son jentradis in orbite ator di chê famose comete dal non lunc e stravagant. Cence fevelâ dal ingropament di cuel cjapât tal tocjâ la scusse de comete, daspò vê lassade Rosetta par butâsi jù di bessole tal vueit. La gjonde e jere cussì fuarte ch'a no si è inacuarte che lis çatis ch'a vevin di tignîle peade a la scusse, a no àn lavorât ben fasintle saltâ vie dal puest là che e veve di fermâsi; e pensâ che il non dal puest, Agilkia, su la Tiere in Egjit al è chel di une isule une vore dongje di che di Philae ch'al sarès il sô non. Di fat, pene tocjât il plan, i someave ch'al fos dut in regule, jessint che la batarie e veve lavorât avonde a lunc par dai il timp ai panei solârs di vierzisi. Magari cussì no il plan al jere dut in ombrene e a la fin de batarie e je jentrade in come cence dâ plui segnâi di vite. I sienziâts de NASA a àn sperât fin tal ultin che la stagjon cometarie plui soreglade e podès tornâ a dâi fuarce, ma nol è stât câs e aes 11 dal 27 di Lui a àn scrit la muart de puare Philae. A mi ven un grant lancûr cjalant la figure ch'a fâs viodi Rosetta parsore Philae ch'a somee dai l'ultin salût; a no sa mighe ancjemò che jenfri doi mês e fasarà che stesse muart ancje je sbarcjant plancut, plancut su la scusse de comete, par zirâ par simpri ator dal Soreli insiemi cun jê. Magari cussì no chei ch'a van tant lontan a no tornin plui indaûr.
di Bepi Zefon


text:
dimarts, de setembre 12, 2006
Mandi estât
Sì, no je finude ma cuasi. Îr o soi lât al mâr, a Cervia. No jeri mai lât di chês bandis, cun dut chel che cjacarin. Judizi: mâr... come a Grau/Lignan. Nuie di speciâl, ma jerin un cuatri bielis ondis. Spiage ben atrezade, cun bielis sdrais, divertiments pai fruts, palestre, musiche e vie indevant. In Friûl tu pais un casin par vê cuasi nuie... e no vin nancje cuissà ce bielecis di mâr. Fin cuant che i todescs a vegnin, dopo si rangiaran. Comunque di sere al è ormai frêt. Jo o studii, simpri chês robis, ce coions. I esams indaûr a son chei piês, e cuant che son tancj a samein ancje di plui. O soi un tic avilît ma neancje tant, mi soi rilassât par chel a Avost, par dismenteâ dut chist, ma dopo tu stâs pôc par tornâ al pont di prime. Sabide e domenie Friuli DOC. O crodi di lâ sù, al è za doi agns o forsit trê che no voi... e je comerciâl come fieste però e je simpri furlane. E la nostalgjie e je simpri tante. CHiste e je une biele citât e dut, ma nuie al è come il puest dulà che tu sês nassût. E tu lu capissis dome cuant che tu vâs vie. Good night
Zontât di Andri a lis 22:17
Subscriure's a: Comentaris del missatge (Atom)


text:
dimarts, de juny 24, 2008
E al cjalt al è rivât
Eh, no si podeve sperâ tal frêt fin in Avost... jo o ai scuasit finît la tesi, mi mancje pôc, une setemane e podaressi siarâ dut... invezit la date e je si 25 di Lui... ce coions. Tornarai sù une setemane, par polsâ un pôc... chê altre sere super incident apene finide la partide de italie, un, secont me cjoc disfat, al à disfat dôs machinis parchegjadis.... un biel pôc di dans. E dopo al è rivât un amì di chel che al guidave e nus rompeve i cojons disint che o vevin di lâ cjase e di fânus i cazzos nestris... stavin par pestâsi, si sin fermâts just un moment prime. Jo podi sta su la strade fin cuant che uli, no tu sarâs tu a parâmi vie. deficients
Etichetis: seradis, timp, universitât
dilluns, de juny 02, 2008
Serie A
No soi un super apassionât di balon, ma in Italie tu scugnis jessilu un pôc... îr mi soi fat i festegjaments pe promozion dal Bologna in Serie A... cussì mi podi viodi lis partidis che jo soi a stâ te zone dal stadi ;-)
Pe lauree, sin simpri di plui viers Lui... po ben
velu un toc dal corteo...
Pe lauree, sin simpri di plui viers Lui... po ben
velu un toc dal corteo...
Subscriure's a: Missatges (Atom)